
ישיבת ועדת משותפת של הוועדה לענייני ביקורת המדינה וועדת הפנים והגנת הסביבה
18/01/2016

הכנסת העשרים
מושב שני
<פרוטוקול מס' 66>
מישיבת הוועדה לענייני ביקורת המדינה 

<פרוטוקול מס' 101

מישיבת ועדת הפנים והגנת הסביבה>
יום שני, ח' בשבט התשע"ו (18 בינואר 2016), שעה 9:00

<סדר-היום:>
<בקשה לחוות דעת מבקר המדינה עפ"י סעיף 21 לחוק מבקר המדינה בנושא סוגיית כוח-האדם, פיטורי עובדים וקיצוץ תקצוב מוסדות חינוך ורווחה בעיריית ירושלים בהתייחס למענק הבירה.>
נכחו:

<חברי הוועדות:> 
קארין אלהרר – יו"ר הוועדה לענייני ביקורת המדינה

דוד אמסלם – יו"ר ועדת הפנים והגנת הסביבה

אורי מקלב

אוסאמה סעדי

רחל עזריה

חברי הכנסת:

איתן ברושי

דב חנין

מיקי לוי

<מוזמנים:> 
	ניר ברקת
	–
	ראש העיר, עיריית ירושלים

	מיכל שלם
	–
	ראש הסגל, עיריית ירושלים

	חיים גבאי
	–
	ראש מינהל משאבי אנוש, עיריית ירושלים

	משה טור-פז
	–
	ראש מינהל חינוך ירושלים, עיריית ירושלים

	מלכה דרור
	–
	מבקרת העירייה, עיריית ירושלים

	אלי זיטוק
	–
	גזבר העירייה, עיריית ירושלים

	אליהו מלכה
	–
	היועמ"ש לעירייה, עיריית ירושלים

	קרן קרפ
	–
	לשכת ראש העיר, עיריית ירושלים

	צחי סעד
	–
	ראש מטה, משרד מבקר המדינה

	מירה רזין
	–
	מנהלת החטיבה לביקורת השלטון המקומי, משרד מבקר המדינה

	שי מזרחי
	–
	מנהל אגף, משרד מבקר המדינה

	אריאל יוצר
	–
	רכז פנים ושלטון מקומי, אחראי על הסיוע הממשלתי המיוחד האוצרי לעיריית ירושלים, אג"ת, משרד האוצר

	שמעון (מוני) מעתוק
	–
	מנהל אגף לניהול ההון האנושי ברשומ"ק, משרד הפנים

	חיים יפרח
	–
	לשכת הממונה על המחוז, משרד הפנים

	איציק אלישר
	–
	מרכז שירות ילד ונוער, משרד הרווחה והשירותים החברתיים

	פיני קבלו
	–
	סמנכ"ל רווחה וכנסת, מרכז השלטון המקומי

	עופרה זומר
	–
	נציגת מנהלי ירושלים, הסתדרות המורים

	יהודה בן יוסף
	–
	הסתדרות המורים

	פז כהן
	–
	יו"ר, ארגון ההורים למערכת החינוך בירושלים

	צבי שמחה
	–
	נציג, ארגון ההורים למערכת החינוך בירושלים

	אשרת מימון
	–
	מנהלת פיתוח מדיניות, עיר עמים

	רינה ברעלי
	–
	משקיפה, המשמר החברתי

	מבשרת נבו 
	–
	לוביסטית (גלעד), מייצגת את עיריית ירושלים


<ייעוץ משפטי: >
תומר רוזנר

<מנהל/ת הוועד:>
חנה פריידין – מנהלת הוועדה לענייני ביקורת המדינה
לאה קריכלי – מנהלת ועדת הפנים והגנת הסביבה
<רישום פרלמנטרי:>
רונית יצחק

<בקשה לחוות דעת מבקר המדינה עפ"י סעיף 21 לחוק מבקר המדינה בנושא סוגיית כוח-האדם, פיטורי עובדים וקיצוץ תקצוב מוסדות חינוך ורווחה בעיריית ירושלים בהתייחס למענק הבירה>
<קארין אלהרר (יו"ר הוועדה לענייני ביקורת המדינה):>
בוקר טוב לכולם, אני מתכבדת לפתוח את ישיבת הוועדה המשותפת - הוועדה לענייני ביקורת המדינה וועדת הפנים, היום 18 בינואר 2016, ח' בשבט התשע"ו. הנושא שלשמו התכנסנו הבוקר הוא: בקשה לחוות דעת מבקר המדינה בנושא עיריית ירושלים, פיטורי עובדים, סוגיות כוח-אדם, תקצוב מוסדות חינוך ורווחה בעיר והתייחסות למענק הבירה.

אני מברכת את נציגי מבקר המדינה, את ראש עיריית ירושלים מר ניר ברקת, את עמיתי חבר הכנסת דוד אמסלם. התבשרנו הבוקר, לשמחתנו, שראש עיריית ירושלים ושר האוצר הגיעו להבנות וימנעו את פיטורי העובדים. קודם כול, אני חושבת, אדוני היושב-ראש, שהיינו צריכים אולי לקבוע את הדיון הזה שבועיים לפני, היינו חוסכים משאיות של זבל, היינו חוסכים זבל ברחובות, עובדים שלא יודעים אם מחר תהיה להם עבודה, כן או לא, אז אני באמת מברכת. אבל אני מאמינה שההסכמות האלה היו צריכות להיעשות הרבה לפני - לפני איומים, לפני הפחדות, לפני כותרות בעיתון. זה מיותר, זה מיותר לתושבים שהם, הם העניין, הם לב הנושא, לא התכתשויות בין אנשים שהם מנהיגים. 

הייתי רוצה לשמוע מה השתנה, מה התוכנית שסוכמה, ואיך היא מספקת את עיריית ירושלים. ומי מבטיח לנו שבעוד שבוע, בעוד שבועיים, בעוד חודש, בעוד חודשיים, לא נראה מצבים דומים. איך בעצם ההצגה התכליתית הזאת שראינו לא חוזרת לעיר הבירה, שחשובה כל כך לכולנו.

<דוד אמסלם (יו"ר ועדת הפנים והגנת הסביבה):>
בוקר טוב לכולם, גם אני מברך את העירייה, את ראש העיר, את החברים שלי פה, כמובן את הדרגים המקצועיים. בעצם הייתי מבקש קודם כול לשמוע מהאוצר מה הסיכומים שהגעתם אליהם, אחרי זה נשמע את העירייה, ואחרי זה אשאל כמה שאלות כדי לנתב את הדיון. בבקשה.

<אריאל יוצר:>
בוקר טוב, בשבועיים האחרונים ניהלנו משא-ומתן מעמיק, אינטנסיבי של לא מעט שעות ודיונים על תקציב עיריית ירושלים, על הכיוון שאמורה ללכת העיר קדימה, ועל איך תקציב המדינה יודע לתמוך ולסייע לעיר - פעם ראשונה להתאזן ופעם שנייה גם לראות קצת יותר רחוק מאשר שנת התקציב הנוכחית. 

בדיון הזה נכנסנו פעם ראשונה עם התפיסה שבשנים האחרונות הממשלה עשתה לא מעט מאמצים תקציביים ושינוי סדרי עדיפויות, מן הסתם, על מנת לעזור לירושלים לצמצם פערים בינה לבין שאר הרשויות האחרות, שהן כמובן באותם סדרי גודל גם תקציביים וגם מבחינת היקף האוכלוסייה. וכמובן ששינוי סדרי העדיפויות והגידול בתמיכה שהעברנו שמו את תקציב העירייה במקום אחר, וכמובן את הסיוע הממשלתי במקום אחר.

כשניגשנו לדיון הזה התמודדנו למעשה עם שתי סוגיות מרכזיות. סוגיה ראשונה היא איך העירייה שומרת על תקציב מאוזן, שזאת חובתה בחוק, תוך ניסיון או הנחת עבודה שרמת שירותים – שדיברתי עליה לפני זה, שכמובן עלתה והשתפרה – לא נפגעת. הנושא הזה הוא אתגר לא פשוט. בעיריית ירושלים נפתח גירעון שנתי. ברגע שהיא מבצעת מעבר משנה לשנה, זאת אומרת, גם אם לא עשו כלום - - - 

<ראש עיריית ירושלים ניר ברקת:>
זה לא גירעון.

<אלי זיטוק:>
זה לא גירעון, זה חוסר.

<אריאל יוצר:>
חוסר, בסדר. 

<ראש עיריית ירושלים ניר ברקת:>
זה פער תקציבי.

<אריאל יוצר:>
סליחה, מקבל את ההבהרה. בסופו של דבר, העירייה – גם צריך להגיד בשבע-שמונה שנים האחרונות, זאת לפחות תקופת הבדיקה שלנו – סיימה תמיד מאוזנת.

<דוד אמסלם (יו"ר ועדת הפנים והגנת הסביבה):>
זה לפי חוק.

<אריאל יוצר:>
כמובן. 

<דוד אמסלם (יו"ר ועדת הפנים והגנת הסביבה):>
אריאל, עזוב, תעבור למספרים. מה בעצם? מה המענק שנתתם לפני ארבע שנים, חמש שנים, שלוש שנים, שנתיים, והיום?

<אריאל יוצר:>
אלך, ברשותך, קצת פחות אחורה, כי אני לא זוכר כל כך.

<דוד אמסלם (יו"ר ועדת הפנים והגנת הסביבה):>
מהרגע שאתה זוכר.

<אריאל יוצר:>
בשנת 2013, למיטב זכרוני, מענק הבירה עמד על כ-200 מיליון שקל. בשנת 2014 הוא עלה ל-380 מיליון שקל. 

<דוד אמסלם (יו"ר ועדת הפנים והגנת הסביבה):>
למה הוא עלה?

<אריאל יוצר:>
הוא עלה פעם אחת בגלל שחלק מהסיוע ניתן בגין סופת שלג שהייתה באותה שנה, כשהעירייה נדרשה להתמודד עם העניין הזה.

<דוד אמסלם (יו"ר ועדת הפנים והגנת הסביבה):>
זה היה אירוע חד-פעמי?

<אריאל יוצר:>
אמת. ופעם שנייה הוא עלה בגלל שהממשלה קיבלה החלטה לבצע שינוי בסדרי העדיפויות שלה, לתת תמיכה נוספת לעיר ירושלים דרך אותו מנגנון שקבוע בחוק שנקרא "מענק בירה". 

<דוד אמסלם (יו"ר ועדת הפנים והגנת הסביבה):>
הבנתי.

<אריאל יוצר:>
ולכן, הסיוע עלה באותה שנה, למעשה כמעט הוכפל, מ-200 מיליון שקל ל-380 מיליון שקל. בשנת 2015 הוא גדל באופן קצת יותר מתון - מ-380 ל-440. והשנה, אתמול בלילה, הגענו לסיכום - - - 

<דוד אמסלם (יו"ר ועדת הפנים והגנת הסביבה):>
רק שזה בעצם מענק הבירה שנכנס לתקציב השוטף והוא לא צבוע בשום נושא, אני מבין.

<אריאל יוצר:>
לא, הוא צבוע. 

<דוד אמסלם (יו"ר ועדת הפנים והגנת הסביבה):>
על מה הוא צבוע?

<אריאל יוצר:>
הסיכום הזה מתחלק לשניים. יש לו חלק של 260 מיליון שקל, שזוהי תקנת מענק הבירה, הוא עובר דרך משרד הפנים במנגנון של אחד חלקי 12. החשב של משרד הפנים לוקח את הסכום, מחלק אותו ב-12, מעביר אותו כמענק עיוור, מה שנקרא. כסף שוטף לעירייה כשהוא לא מותנה בשום דבר ולא צבוע לשום ייעוד. זה תקציב בסך 260 מיליון שקל. 

היתרה מועברת דרך משרדי הממשלה השונים, כאשר כל משרד ממשלתי מעביר אך ורק על הפעילות שהוא אחראי עליה: בין אם זה חינוך, בין אם זה תרבות, בין אם זה דברים אחרים. ושם בתקנות האלה הרלוונטיות כמובן יש קריטריונים אחרים, כללים אחרים. הכסף מועבר בגין פעילות, ביקורת ודיווחים שהעירייה מעבירה, וזאת למעשה היתרה. אם אקח את הסיכום של שנת 2015 כאיזשהו בנצ'מרק שעמד על 440 מיליון שקל, 260 מיליון שקל עבר כמענק הבירה.

<קארין אלהרר (יו"ר הוועדה לענייני ביקורת המדינה):>
זאת הייתה הבקשה שלך, אדוני ראש העיר? 

<ראש עיריית ירושלים ניר ברקת:>
הבקשה שלנו היא יותר ממה שנתנו לנו.

<אריאל יוצר:>
מן הסתם זה טיבו של משא-ומתן, אחרת זה היה נגמר מזמן.

<דוד אמסלם (יו"ר ועדת הפנים והגנת הסביבה):>
זאת אומרת, 260 מיליון שקל זה בעצם השוטף.

<אריאל יוצר:>
הכול לשוטף, אבל 260 מיליון - - -

<דוד אמסלם (יו"ר ועדת הפנים והגנת הסביבה):>
לא. אני אומר ש-260 מיליון שקל לא צבוע. 

<אריאל יוצר:>
לא צבוע. מה שנקרא "כסף לאיזון". 260 מיליון שקל דרך משרד הפנים. שאר הכסף מועבר גם הוא לתקציב השוטף, אבל מוגדר בגין פעילויות ספציפיות.

<דוד אמסלם (יו"ר ועדת הפנים והגנת הסביבה):>
הבנתי.

<אריאל יוצר:>
זה היה עוד 180 מיליון שקל, זה הביא ל-440 מיליון שקל ל-2015.

<דוד אמסלם (יו"ר ועדת הפנים והגנת הסביבה):>
זה 440 ל-2015. 

<אריאל יוצר:>
נכון.

<דוד אמסלם (יו"ר ועדת הפנים והגנת הסביבה):>
ומה היה השנה? ב-2016? 

<אריאל יוצר:>
לשנת 2016 - אתמול בשעה שתיים-עשרה וחצי בלילה סוכם על סכום בסך 499 מיליון שקל. 

<דוד אמסלם (יו"ר ועדת הפנים והגנת הסביבה):>
499 מיליון ש"ח.

<אריאל יוצר:>
אמת.

<קריאה:>
למה 499? שזה ייראה יותר יפה?

<אריאל יוצר:>
זה כמו מבצע בסופר. 

<מיקי לוי (יש עתיד):>
חצי מיליארד שקל.

<אריאל יוצר:>
אמת. כשהחלוקה שדיברתי עליה קודם כרגע לא סוכמה. זאת אומרת, בסופו של דבר איך הכסף מתחלק בין מענק בירה קלאסי וסיוע דרך משרדי ממשלה - אני כבר אומר כאן בפני הוועדה. השאיפה שלנו היא לא לחרוג מאותה חלוקה, פחות או יותר, שסוכמה בשנה שעברה. 

<דוד אמסלם (יו"ר ועדת הפנים והגנת הסביבה):>
וכמה בתשתיות אחרות? כמה אתם מעבירים דרך הרל"י דרך - - - ? 

<אריאל יוצר:>
מעבר לסיוע השוטף שמקבלת עיריית ירושלים, כרגע מאושרות בהחלטות ממשלה שלוש תוכניות נקודתיות לעיר ירושלים, הן מסתכמות במיליארד שקל - 350 מיליון שקל לאגן העיר העתיקה, 350 מיליון - - - 

<דוד אמסלם (יו"ר ועדת הפנים והגנת הסביבה):>
מיליארד שקל למה? זה משהו רב-שנתי?

<אריאל יוצר:>
רב-שנתי. שתי תוכניות הן תוכניות חומש ועוד תוכנית אחת היא תוכנית ארבע שנתית, שתי דקות אפרט עליהן. תוכנית אחת היא תוכנית לאגן העיר העתיקה בסך 350 מיליון שקל, תוכנית נוספת היא - - - 

<דוד אמסלם (יו"ר ועדת הפנים והגנת הסביבה):>
שמה זה כולל?

<אריאל יוצר:>
זה כולל פעילות של תשתיות באזור - - -

<דוד אמסלם (יו"ר ועדת הפנים והגנת הסביבה):>
זה כולל גם תחזוקה?

<אריאל יוצר:>
תחזוקה של מה?

<דוד אמסלם (יו"ר ועדת הפנים והגנת הסביבה):>
של העיר העתיקה, ניקיון וכו'.

<אריאל יוצר:>
יש שם גם חלקים לטובת ניקיון.

<דוד אמסלם (יו"ר ועדת הפנים והגנת הסביבה):>
אוקיי.

<אריאל יוצר:>
בעיקר תשתית, אבל יש שם גם כסף שאמור לטפל בניקיון.

<דוד אמסלם (יו"ר ועדת הפנים והגנת הסביבה):>
זאת תוכנית תלת-שנתית? לכמה שנים? 

<אריאל יוצר:>
חמש. חומש - 350 מיליון שקל; תוכנית נוספת היא תוכנית "מרום" שאמורה לעודד צמיחה כלכלית תיירותית תרבותית בעיר, גם היא לחומש, אמורה להיגמר השנה. למעשה, בסך 350 מיליון שקל נוספים; ועוד כ-200 מיליון שקל לטובת תוכנית נקודתית למזרח ירושלים.

<דוד אמסלם (יו"ר ועדת הפנים והגנת הסביבה):>
מה זה תוכנית נקודתית?

<אריאל יוצר:>
כולן נקודתיות. 

<דוד אמסלם (יו"ר ועדת הפנים והגנת הסביבה):>
אבל מה הכוונה מזרח ירושלים? 

<אריאל יוצר:>
מזרח ירושלים היא תוכנית שממוקדת - - -

<דוד אמסלם (יו"ר ועדת הפנים והגנת הסביבה):>
העיר העתיקה היא גם מזרח ירושלים, למה אתה מתכוון? 

<אריאל יוצר:>
זאת תוכנית שממוקדת אך ורק במזרח ירושלים, מן הסתם.

<דוד אמסלם (יו"ר ועדת הפנים והגנת הסביבה):>
מה עושים עם זה? קונים וופלים? 

<אריאל יוצר:>
יש שם גם הגברת הביטחון האישי, יש שם גם נושאי חינוך, יש שם גם נושאי מוסדות ציבור, יש שם גם נושאי שיפור רמת החיים באזור מזרח ירושלים. 

<איציק אליישר:>
נושאי רווחה.

<אריאל יוצר:>
גם נושאי רווחה, נכון, תודה על התוספת. 

<דוד אמסלם (יו"ר ועדת הפנים והגנת הסביבה):>
כמה משרד התחבורה משקיע בירושלים?

<אריאל יוצר:>
עשינו בדיקה במסגרת הדיונים, משרד התחבורה משקיע סדרי גודל של מיליארדי שקלים בחמש שנים האחרונות. 

<קארין אלהרר (יו"ר הוועדה לענייני ביקורת המדינה):>
מה זה מיליארדי שקלים?

<אריאל יוצר:>
מיליארדי שקלים, להגיד לכם מספר מדויק, זה - - -

<ראש עיריית ירושלים ניר ברקת:>
- - -

<קארין אלהרר (יו"ר הוועדה לענייני ביקורת המדינה):>
לא, אני רוצה מספר. מיליארדי, זה יכול להיות שניים וזה יכול להיות 300.

<קריאה:>
בין אחד ל-100 בערך.

<אריאל יוצר:>
זה מאוד תלוי. זה יכול להיות עשרות מיליארדי שקלים אם אני מחבר את הרכבת המהירה לירושלים ואת הרכבת הקלה ואת העבודה על מחלף בגין.

<דוד אמסלם (יו"ר ועדת הפנים והגנת הסביבה):>
לא, דבר רק על הכבישים בירושלים. 

<אריאל יוצר:>
על הכבישים בירושלים, אז אנחנו מדברים על הכבישים הפנימיים.

<דוד אמסלם (יו"ר ועדת הפנים והגנת הסביבה):>
כן.

<אריאל יוצר:>
מאות מיליוני שקלים. יש לנו תוכנית של 200 מיליון שקל שעובדת כרגע, גם היא ממוקדת בעיקר במזרח ירושלים ועובדת בשיתוף עם חברת "מוריה" של העיר. 

<דוד אמסלם (יו"ר ועדת הפנים והגנת הסביבה):>
זאת השקעה במזרח ירושלים במה?

<אריאל יוצר:>
זאת השקעה בין היתר בכבישים עירוניים במזרח ירושלים. 

<דוד אמסלם (יו"ר ועדת הפנים והגנת הסביבה):>
כמה? מה הסכום שהם משקיעים? 

<אריאל יוצר:>
200 מיליון.

<דוד אמסלם (יו"ר ועדת הפנים והגנת הסביבה):>
200 מיליון. כביש 4 דרום כמה?

<אריאל יוצר:>
לא יודע להגיד סכום מדויק. אני יכול לבדוק ולחזור.

<דוד אמסלם (יו"ר ועדת הפנים והגנת הסביבה):>
כמה בעצם משרד התחבורה משקיע דרך "מוריה"?

<אריאל יוצר:>
התוכנית שדיברתי עליה היא 200 מיליון שקל, האם זה כל הסכום? אני מניח שלא, ואני חושב שיש סכומים נוספים. אני יכול לבדוק אותם אם זה חשוב לכם. 

<דוד אמסלם (יו"ר ועדת הפנים והגנת הסביבה):>
יש לי רק שאלה, ברשותך. כמה תקציב מענק האיזון בכל מדינת ישראל? 

<אריאל יוצר:>
לשנת 2016 - 3.1.

<דוד אמסלם (יו"ר ועדת הפנים והגנת הסביבה):>
וכמה בסך הכול השקענו בעיריית ירושלים? הממשלה.

<אריאל יוצר:>
שוטף? 

<דוד אמסלם (יו"ר ועדת הפנים והגנת הסביבה):>
כן.

<אריאל יוצר:>
התקציב של עיריית ירושלים בשנת 2015, העברות ממשלתיות, לא רק איזון, אני מכניס פנימה - - - 

<דוד אמסלם (יו"ר ועדת הפנים והגנת הסביבה):>
לא. אני מדבר כרגע - - -

<אריאל יוצר:>
תקציב האיזון, אם אתה רוצה להקביל אותו למענקי האיזון, הוא 440 מיליון שקל. 

<דוד אמסלם (יו"ר ועדת הפנים והגנת הסביבה):>
עכשיו דיברת על 499 מיליון, כמעט חצי מיליון שקל.

<אריאל יוצר:>
אם אתה מדבר על 2016 - 3.1 ל-499, זה נכון.

<דוד אמסלם (יו"ר ועדת הפנים והגנת הסביבה):>
הבנתי. אם חשבתם להעלות את זה ל-499 מיליון שקל, אז למה מראש נתתם רק 440?

<אריאל יוצר:>
מה זאת אומרת? מתי נתנו 440? 

<דוד אמסלם (יו"ר ועדת הפנים והגנת הסביבה):>
לכאורה, סגרתם בעצם עם עיריית ירושלים 440 מיליון שקל שהם לא הסכימו. 

<קריאה:>
שנה שעברה.

<אריאל יוצר:>
לא. ב-2015, בשנה שעברה.

<דוד אמסלם (יו"ר ועדת הפנים והגנת הסביבה):>
שנה שעברה, אין בעיה. כמה בתקציב המדינה יש תקציב מאושר? 

<אריאל יוצר:>
לעיריית ירושלים? 260. 

<דוד אמסלם (יו"ר ועדת הפנים והגנת הסביבה):>
איך הגדלתם את זה ל-490? מאיפה הבאתם את הכסף?

<אריאל יוצר:>
אסביר. בסופו של דבר, אחד מהאתגרים בסיכום הזה היה שבהתאם לסיכום בינינו לבין העירייה היה כתוב שהסכום של 260 מיליון שקל הוא סכום רב-שנתי, ושאר הסכומים, אותם 180 מיליון שקל, הם סכומים חד-פעמיים. ברגע שנכנסנו לדיון והצדדים דנו במשא-ומתן והגענו למספר 499, היה צורך להשלים את המקורות. לא מעט זמן הושקע על-ידינו, כי זה כביכול לא בעיה של העירייה למצוא מקורות לעניין הזה.

<מיכל שלם:>
זה לא כביכול, זה באמת.

<קארין אלהרר (יו"ר הוועדה לענייני ביקורת המדינה):>
בשנה הבאה זה יהיה אותו דבר?

<אריאל יוצר:>
לא, רגע, רק אשלים את התשובה. רוב הכסף מגיע ממקורות תקציביים משאר משרדי הממשלה.

<דוד אמסלם (יו"ר ועדת הפנים והגנת הסביבה):>
כמה יש בבסיס התקציב? 260? 

<אריאל יוצר:>
260.

<דוד אמסלם (יו"ר ועדת הפנים והגנת הסביבה):>
אני רוצה לשאול אותך עוד שאלה, ברשותך. איזה בקרה אתם עושים על הכסף חוץ מלשלוח את הצ'ק?

<אריאל יוצר:>
באופן עקרוני מענקי איזון סלש מענק בירה – אותו מענק קלאסי בסך 260 מיליון שקל בהתאם לכללי חשבות – הוא כסף שניתן לאיזון וניתן ללא בקרה. אני מדבר על שנת 2015. מאחר שהסכום שאנחנו מגיעים אליו בשנת 2016, ומאחר שבסיכום הזה יהיו לא מעט דרישות גם מהעירייה – אתמול סוכם כחלק מהעקרונות שהכסף יעבור בגין יעדים ומדדים שיינתנו לעירייה, בין אם זה שיעורי גבייה, בין אם זה צעדים כאלה – ואחרי שהעירייה במהלך המשא-ומתן התחייבה לעמוד בהם, וזה למעשה במידה מסוימת הקשחה של הכללים והבקרות - - - 

<דוד אמסלם (יו"ר ועדת הפנים והגנת הסביבה):>
תפרט לנו את הכללים, תפרט לנו את הסיכומים. 

<אריאל יוצר:>
את הסיכומים שדיברתי עליהם?

<דוד אמסלם (יו"ר ועדת הפנים והגנת הסביבה):>
כן.

<אריאל יוצר:>
תראו, אחד מהדברים שבחנו, לצורך העניין, זה שבסופו של דבר בתפיסה המקצועית שלנו - עירייה טובה זאת בסופו של דבר עירייה שמידת העצמאות והאיתנות שלה הולכות ועולות, קרי, מה היקף ההכנסות העצמיות שהיא מגיעה אליהן. ושם סברנו שעיריית ירושלים יכולה לעשות שיפור מסוים. חלק מהסיכומים הגיעו גם על-ידי אמירה של העירייה: אני יכולה לקחת את האתגר הזה על עצמי ולראות איך אני מגדילה במידה מסוימת את ההכנסות העצמיות.

<דוד אמסלם (יו"ר ועדת הפנים והגנת הסביבה):>
יש סיכום בכתב בעניין? 

<אריאל יוצר:>
בעניין הזה?

<דוד אמסלם (יו"ר ועדת הפנים והגנת הסביבה):>
כן.

<אריאל יוצר:>
לא. יש סיכומים - - -

<דוד אמסלם (יו"ר ועדת הפנים והגנת הסביבה):>
אנחנו מבקשים לקבל את הסיכומים, אני מבקש להעביר לוועדה תוך יומיים. 

<אריאל יוצר:>
אין שום בעיה, הסיכום יהיה פומבי.

<דוד אמסלם (יו"ר ועדת הפנים והגנת הסביבה):>
את הסיכום הכתוב בכתב בין האוצר לבין עיריית ירושלים.

<אריאל יוצר:>
מאה אחוז.

<דוד אמסלם (יו"ר ועדת הפנים והגנת הסביבה):>
עכשיו אליך, אדוני ראש העיר, יש לי כמה שאלות, ברשותך.

<ראש עיריית ירושלים ניר ברקת:>
ביקשתי לפני השאלות, ברשותך, אם אפשר לעשות מצגת שתיתן קצת פרספקטיבה לאתגר "ירושלים לאן". אחרי זה יהיה הרבה יותר קל לכולם להבין את - - -

<דוד אמסלם (יו"ר ועדת הפנים והגנת הסביבה):>
זה לא הדיון, אבל לא חשוב.

<קארין אלהרר (יו"ר הוועדה לענייני ביקורת המדינה):>
בבקשה.

<ראש עיריית ירושלים ניר ברקת:>
זה נותן קונטקסט לדיון, ויסביר לנו על מה מדובר.

<דוד אמסלם (יו"ר ועדת הפנים והגנת הסביבה):>
בבקשה.

<ראש עיריית ירושלים ניר ברקת:>
אז קודם כול אני באמת רוצה להודות ליושב-ראש הוועדה קארין אלהרר וליושב-ראש הוועדה דוד אמסלם, חברי הכנסת, ולחברי הכנסת הנוספים, בוקר טוב. ובאמת, קודם כול להתחיל בוקר של בשורה. אני חושב שאנחנו צריכים – אני אישית רוצה להודות לשר האוצר ולמשרדו, ולשר אלקין ולמשרדו, לשר האוצר שבסוף באמת נעתר לאתגר הגדול שיש לנו פה בירושלים בחיזוק בירת ישראל. ואכן, הסיכומים שאליהם הגענו, שמעבר לאיזון התקציבי תהיה לנו גם תוספת משאבים להמשך פיתוח העיר, כפי שנעשה בשנים האחרונות.

על מנת לתת קונטקסט יותר טוב לשאלה ששאלתם, ברשותכם, אני רוצה להציג מצגת קצרה. השאלה שאנחנו רוצים לשאול את עצמנו: איפה אנחנו רוצים לראות את ירושלים בעוד עשור מהיום? ואנחנו צריכים להבין שנקודת המוצא היא לא רק לבחון את ירושלים יחסית לשנים קודמות משנה לשנה, אלא גם להבין שירושלים מתחרה על צעירים, על עסקים, על מבקרים, אל מול ערים אחרות. והאתגר והקונטקסט, שאנחנו צריכים לשאול את עצמנו כל הזמן, זה איך אנחנו מתקדמים יחסית לעצמנו בשנים קודמות ויחסית לדומים לנו. ובחרנו כמשל להשוואה, ואני חושב שזהו משל ראוי, את פורום 15 הערים החזקות במדינה. פורום ה-15, מאוגדים בשלטון המקומי, ואנחנו שואלים את עצמנו איפה אנחנו רוצים לראות את עצמנו מולם. 

ברשותכם, כמה שקפים. אני רוצה רגע להזכיר מה כתב גדיש, זכרו לברכה, כשהוא כתב את נוסחת מענקי האיזון. כשהם עשו את החשבונות הם הבינו, שמענקי האיזון הקלאסיים שעל-פיהם עובד האוצר כבר כמעט 14 שנה, שאת ירושלים חייבים להחריג בשני ממדים. אני מצטט רק את הסיום של המכתב שלו - שירושלים חייבת לקבל מענק איזון מיוחד בהתאם לצרכיה המיוחדים לפי שיקול דעת המשרד, זאת מלבד מענק הבירה. והוא עשה הבחנה בין מענק שמאזן את תקציב העירייה, שכן היא מתחילה עם פער תקציבי של כ-2% משנה לשנה – מייד אסביר מדוע – יחסית לערים אחרות. יש ערים שיש להן פער חיובי של 2%, ואנחנו בפער תקציבי של 2% בדיוני תקציב כל שנה. זאת תפיסת עולמו של גדיש, שנכון להיום, בשנים האחרונות, לא ממומש ואין נוסחה.

 כשאתה שואל את אריאל יוצר באוצר איך מחליטים לשנה הבאה? עד היום, 14 שנה, לירושלים לא נקבעה נוסחה למענקי האיזון המיוחדים, ולא נקבעה נוסחה למענקי הבירה. ולכן, לכאורה, כל מספר זוכה. זה תלוי בקשר, תלוי בשתדלנות שעושה העירייה באוצר, ואני חושב שצריך לשנות את זה. סוכם במהלך השבועות האחרונים שנרצה לשנים הבאות לקבע את זה בנוסחה שכולם מסכימים עליה, שעושה שכל. 

<דוד אמסלם (יו"ר ועדת הפנים והגנת הסביבה):>
דרך אגב, רק בשביל ההיסטוריה, באמת היו שני מספרים בזמנו שריכזו אותם למספר אחד, ככה שזה אותו מספר שמכיל את שניהם. אבל בוא נתקדם. 

<ראש עיריית ירושלים ניר ברקת:>
אני רוצה לתת פה פרספקטיבה להשוואתיות. בשנים האחרונות – אם מסתכלים על 2013, 2014, 2015, אם משווים – איך מנרמלים תקציב של עיר? לוקחים את התקציב, מחלקים אותו בכמות התושבים. אז אתם רואים שבשנים האחרונות, אומנם ירושלים התקדמה משנה לשנה בסך התקציב פר תושב בכ-350-300 שקל לתושב, אבל גם פורום ה-15 שמצוין בקו האדום שם שתיארתי, גם הוא צומח משנה לשנה. וכנ"ל, אם מסתכלים על עוד השוואתיות, לחיפה, לבאר-שבע ולתל-אביב, שלושת המטרופולינים הגדולים במדינה, הפער הוא ענק פר תושב. כלומר, העיר ירושלים, על כל שקל שלנו יש בברוטו, בנטו זה עוד יותר גרוע. לטובת העניין, לערים אחרות יש כ-30% יותר, 50% יותר משאבים. 

ואם אנחנו מדברים על הקונטקסט התחרותי, שהוא יכול בהחלט להכריע היכן ירושלים יחסית לערים אחרות, בהגירה שלילית, באטרקטיביות של ערים אחרות, אנחנו בפער שעדיין לא הצטמצם בשנים האחרונות. ואז השאלה הבאה היא - איפה אנחנו רוצים לראות את ירושלים בשנים הבאות? ללא סיוע של הממשלה אנחנו מתקדמים בכ-200 שקל לתושב לשנה פלוס-מינוס. הערים האחרות מתקדמות ב-300-250 שקל לשנה. כלומר, ללא סיוע של המדינה נראה את עצמנו בעוד עשור מהיום בפער שהולך וצומח בין ירושלים לערים אחרות. 

ניתן, כפי שקיבלנו עכשיו, לאזן בתוספת קלה ששומרת את הפער בין ערים אחרות לבין ירושלים. אבל אז באופן קבוע החברים צריכים לדעת שירושלים לא התקדמה יחסית לערים אחרות, ואפשר לקבוע יעד אחר. אפשר לקבוע יעד שתוך עשור ירושלים תגיע לממוצע פורום ה-15. אני, אגב, חושב שזה היעד הנכון להציב ברמה הלאומית. הדיון הזה לא נעשה ברמה הלאומית, עדיין. אני חושב שראוי ונכון שיוגדר היכן אנחנו רוצים לראות את ירושלים. יש חלופות שונות, והקונטקסט של היכן אנחנו רוצים לראות את ירושלים הוא מפתח לשיח שלנו עם האוצר ועם הכנסת. 

רק לסבר את האוזן, איפה אנחנו כן נמצאים במדד התחרותיות. אחד המדדים שמגדיר את העצמאות של העיר, את המשאבים שלה, אלו ההכנסות העצמיות. ההכנסות העצמיות של כל עיר זה בעיקר מעסקים. במטר מרובע לעסקים פר תושב, ירושלים נמצאת עמוק בתחתית יחסית לפורום ה-15. זה אגב יסביר לכם - - - 

<דוד אמסלם (יו"ר ועדת הפנים והגנת הסביבה):>
דרך אגב, ויחסית לערים אחרות מה קורה? חוץ מפורום ה-15.

<ראש עיריית ירושלים ניר ברקת:>
אני משווה אותנו לפורום ה-15. 

<דוד אמסלם (יו"ר ועדת הפנים והגנת הסביבה):>
אני שואל.

<ראש עיריית ירושלים ניר ברקת:>
אני בחרתי מדד. לא עשיתי בדיקה לכללי, אבל אני חושב שראוי לבחון את ירושלים יחסית לפורום ה-15. והנה, אתם יכולים להבין שכל מי שההכנסות העצמיות שלו גבוה יותר הוא באמת עצמאי ולא עובר דרך משרד האוצר כשהוא עושה דיוני תקציב, כי ההכנסות מול ההוצאות שלו כל שנה בפוזיטיב, בחיובי. יש כ-50 ערים כאלה, ואנחנו ממש ממש רחוקים משם. 

<דוד אמסלם (יו"ר ועדת הפנים והגנת הסביבה):>
אגב, פורום ה-15 לא מקבל שום שקל מהמדינה, אתה יודע.

<ראש עיריית ירושלים ניר ברקת:>
נכון מאוד.

<דוד אמסלם (יו"ר ועדת הפנים והגנת הסביבה):>
בוא נתרכז, זה לא הדיון. אני נותן לך פה באמת, אבל בוא נתכנס.

<ראש עיריית ירושלים ניר ברקת:>
מייד אני מסיים את השקפים. בהפוך, אתם יכולים לראות שהארנונה העסקית של העיר ירושלים, לפחות תעריף הארנונה, מהגבוהים במדינה. והיום הכדאיות הכלכלית לעשות עסקים בירושלים היא, לצערי הרב, לא מספיק תחרותית. ועל כך אנחנו גם כן פועלים, לשחוק את הארנונה העסקית על מנת לייצר את ירושלים יותר אטרקטיבית לעסקים. 

בהיקפי השירותיות שלנו אנחנו היום בהשוואה לכל עיר אחרת - רמת השירותיות היא מאוד נמוכה. ואחת ההשוואות זה, למשל, עובדי תברואה - משרות תברואה לתושב, אנחנו חצי מתל-אביב. יש עוד מדד אם אתם רוצים להשוות - אגף התקציבים אצלנו בעירייה, אגף החשבות הוא כ-250 עובדים, בתל-אביב 1,200 עובדים על חצי כמות התושבים. בכל מדד השוואתי אנחנו יכולים להפגין - - -

<קריאה:>
- - -

<דוד אמסלם (יו"ר ועדת הפנים והגנת הסביבה):>
לא להפריע לראש העיר.

<ראש עיריית ירושלים ניר ברקת:>
אנחנו יכולים להפגין את היעילות העירונית מבחינת המשאבים שאנחנו משקיעים, בהתאם לתוצאות שאנחנו רוצים להביא. 

עוד מדד מעניין, הנחות בארנונה לפי שנים. אתם יכולים לראות את הארנונה למוסדות ואת הארנונה למגורים. ההחלטות על היקפי הארנונה מתקבלות כאן בכנסת. ל-600 פלוס מיליון שקלים שירושלים מחויבות לפטורים על-פי החלטות הכנסת אין לנו שיפוי מהמדינה, רק זה לבד גדול יותר מכל הסיוע שאנחנו מקבלים ממדינת ישראל. מי שרוצה לדעת אחוז גבייה בפועל - מאז שאני ראש עיר ב-2008 אחוז הגבייה שלנו משתפר משנה לשנה בצורה יוצאת דופן לחיוב, השנה סיימנו ב-8%. וזה לא רק שאחוז הגבייה עולה, אלא אנחנו גם מכניסים יותר ויותר מערכות ממבנים שלא היו רשומים בארנונה בעיריית ירושלים בעבר במזרח העיר, אנחנו גם מוסיפים לא מעט מבנים לתוך המאגר העירוני.

בתקציב העירוני אין הרבה גמישות, מי שלא יודע, הוא מביא אותנו לנושא הבא של מה קורה כשאין לנו מספיק כסף. על התקציב הקשיח אין לנו שליטה.

<דוד אמסלם (יו"ר ועדת הפנים והגנת הסביבה):>
לא, אדוני ראש העיר, קח לך דקה לסיים את המצגת בגלל שאני רוצה להתקדם בדיון.

<ראש עיריית ירושלים ניר ברקת:>
בבקשה. אמרתי שאני מייד מסיים את המצגת, זה לקראת הסוף.

<דוד אמסלם (יו"ר ועדת הפנים והגנת הסביבה):>
בבקשה.

<ראש עיריית ירושלים ניר ברקת:>
אז התקציב הגמיש הוא יחסית מאוד מאוד קטן. אסכם. לשמחתי הרבה הגענו להסדר 2016, מטרתו איזון, שלא נצטרך לפגוע בשערה מראשו של עובד עירייה ותושב העיר ירושלים. זה היה אחד היעדים שבגינם ביקשתי שנהיה יותר מאשר בתקציב מאוזן, ויש לנו גם משאבים, אומנם פחות ממה שביקשנו, אבל משאבים שיאפשרו לנו להמשיך לקדם את העיר קדימה. 

אני חושב שהמדינה חייבת להגדיר את היעד "ירושלים לאן", וממנו תיגזר נוסחה תקציבית ארוכת טווח שמבוססת מענק איזון ומענק בירה ברוח גדיש, ולא לשכוח אותנו, זאת בירת ישראל. כשבירת ישראל חזקה, כל המדינה חזקה. כולנו יודעים, ואני מדבר עם הרבה ראשי ערים, לבדל את ירושלים מערים אחרות, להעלות אותה על ראש שמחתנו, וכך נגרום לעיר שלנו להצליח בעתיד. 

<קארין אלהרר (יו"ר הוועדה לענייני ביקורת המדינה):>
תודה. אדוני ראש העיר, קודם כול תודה על הדברים האלו. באמת, כמו שאמרתי בתחילת הדברים, אני שמחה על ההסכמה שהושגה. אבל יש דבר אחד שאני חייבת להודות שמאוד מטריד אותי. בסוף, כשלא הייתה הסכמה, האנשים שבהם היה ניסיון לפגוע הם האנשים הכי מוחלשים בעיריית ירושלים. 

<ראש עיריית ירושלים ניר ברקת:>
זה לא נכון.

<קארין אלהרר (יו"ר הוועדה לענייני ביקורת המדינה):>
כן, זה אנשים שהם עובדי קבלן שאותם איימת לפטר. בסופו של דבר, מה שהיה בסכנה זה תקציב אבטחת מוסדות החינוך. אני רוצה להאמין, ואני מקווה שכך, שבאמת הדבר שעומד לנגד עיניך ועיני אנשי העירייה אלו אותם תושבים שלהם אתם רוצים לדאוג. הרי התקציבים הם לא המטרה. התקציבים הם איזשהו אמצעי כדי לשפר את איכות חייהם של תושבי ירושלים. 

בסופו של דבר ראינו זבל נערם ברחובות, אני מקווה שזה לא בגלל כמות עובדי התברואה המצומצם שיש, ראינו מצב שבו עובדים חרדים למקום עבודתם. אני, אתה יודע, אופטימית ככל שאהיה, אני מניחה שעוד צפויות מחלוקות בין עיריית ירושלים לבין האוצר. אני רוצה להבין איך אנחנו יכולים לדאוג לכך שבפעם הבאה שמתגלעת מחלוקת, וסביר שהיא תתגלע, איך האנשים המאוימים, אלה שהם בחוסר ביטחון, יהיו היותר חזקים, או שהצמצומים ייעשו באמת מהמקומות שבהם באמת צריך לצמצם ולא מאותם עובדים.

<דוד אמסלם (יו"ר ועדת הפנים והגנת הסביבה):>
אני רוצה, ברשותך, לחדד את השאלה של קארין, אני אקח אותה קצת יותר קדימה.

<ראש עיריית ירושלים ניר ברקת:>
בבקשה.

<דוד אמסלם (יו"ר ועדת הפנים והגנת הסביבה):>
כידוע לך, עבדתי בעיריית ירושלים 20 שנה, דרך אגב, מעולם עיריית ירושלים לא שבתה באמצעות ההנהלה, לא היה דבר כזה. מעולם. הנהלת העירייה, גם אם היו לה ויכוחים עם האוצר, לא השביתה את העירייה וגם לא רמזה לוועד העובדים להשבית את העירייה. מעולם זה לא היה. זה לגיטימי שיש ויכוחים, זה בסדר. ירושלים חשובה לנו מאוד. 

<רחל עזריה (כולנו):>
סליחה, גם לא לוועד ההורים. אני אומרת גם לא ועד ההורים, גם זה לא. 

<דוד אמסלם (יו"ר ועדת הפנים והגנת הסביבה):>
אני אומר, מעולם זה לא היה. באמת זה לגיטימי להתווכח וכו', אבל יש פה איזו שיטה שלדעתי היא לא נכונה, היא גם לא מתקבלת על הדעת, וזאת שיטה שאתה מוביל אותה. זה שאם לא מקבלים את עמדתך אז ישר: הפגנה, שביתה, שלטים. אז זה התחיל עם ראש הממשלה לפני כשלוש-ארבע שנים, וזה מכספי עירייה, דרך אגב, לא מהכסף הפרטי שלך. אתה בוכה על זה שאין מספיק כסף לעירייה, וזה בסדר, אבל לא הגיוני שמצד שני אתה מוציא כספים על הפגנות. יצאתי כאן למטה, ראיתי משאיות תברואה עומדות כאן, מאות עובדי עירייה, שלטים, הפניתי מכתב למבקרת העירייה, ועדיין לא קיבלתי תשובה - מי בכלל נתן את האישורים, מי נותן אישורים לשלטים כאלה. הרי בסופו של דבר זה סוג של לכלוך, שאני מניח שאם משרד כזה או אחר היה רוצה לתלות שלטים כאלה, אז היו שולחים אליו פקחי עירייה כדי שיוריד אותם. לכן, אני אומר לך, מדובר בהרבה מאוד כספים.

יש פה שיטה שהיא לא הגיונית, היא לא מתקבלת. אתמול הייתי בביתר-עילית, יש שם קטסטרופה תקציבית. קטסטרופה. פשוט קטסטרופה. לא יאומן כי יסופר. במדינת ישראל יש עוד אזרחים. לירושלים יש שני כובעים, יש כובעים של תושבים שגרים פה, ויש לה כובע כעיר בירה. אבל כשאני בא מהכובע של התושבים, לא משנה, תושב ירושלמי הוא בדיוק זהה לתושב מביתר-עילית ומדימונה, זה לא משנה, כתושב. אז שם יש קטסטרופה במענקי האיזון, זה דבר שאעשה עליו דיון כשלעצמו מולכם באוצר, בגלל שיש שם באמת קטסטרופה. 

3 מיליארד שקל זה בעצם התקציב של כל המדינה, כשירושלים מקבלת חצי מיליארד שקל. אני בעמדה שתקבל גם מיליארד, זה בסדר, אני לא בא משם, אבל קודם כול יש לי בעיה עם השיטה. אם אתה כועס על מישהו שאתה לא חולק אתו זה בסדר, אני מניח שגם אם מישהו בעירייה חולק עליך הוא לא משבית את העירייה, לא משבית את האגף שלו. זה לא הגיוני. 

דבר שני, השאלה היא לא האם ירושלים צריכה לקבל תקציבים, כי האמת, היא צריכה לקבל תקציבים, היא יקרה לכולנו. השאלה היא לאן הולכים התקציבים, זאת שאלת המפתח כאן. חצי מיליארד שקל זה סכום דמיוני. צריך להבין, זה תקציב של שני ערים גדולות במדינת ישראל בקומפלט. אנשים לפעמים לא מבינים. אפילו ב"מונופול" לא ראיתי חצי מיליארד שקל. כאן בעצם השאלה היא לאן הכסף הולך, לאן צובעים אותו. אני חושב שאין תקדים כזה במדינת ישראל. אוצר, לדעתי, לא מחלק לאף גוף, לאף גוף, חצי מיליארד שקל בלי לבדוק אתו לאן הכסף הולך עם סעיפים מסומנים.

<קריאה:>
צבועים.

<דוד אמסלם (יו"ר ועדת הפנים והגנת הסביבה):>
צבועים. בוודאי. לכן, זאת בעצם - - -

<ראש עיריית ירושלים ניר ברקת:>
סיימת או?

<דוד אמסלם (יו"ר ועדת הפנים והגנת הסביבה):>
כשאני אסיים - - - 

<ראש עיריית ירושלים ניר ברקת:>
בבקשה, קח את הזמן שלך.

<דוד אמסלם (יו"ר ועדת הפנים והגנת הסביבה):>
אדוני ראש העיר, אתה בעירייה תנהל את הישיבה שלך איך שאתה רוצה.

<ראש עיריית ירושלים ניר ברקת:>
יש לי זמן, אני פה.

<דוד אמסלם (יו"ר ועדת הפנים והגנת הסביבה):>
אלה הבעיות שבעצם בגינן חשבתי שקארין דיברה אתי, בגלל זה חשבתי שהדיון הוא מאוד מאוד חשוב.

<ראש עיריית ירושלים ניר ברקת:>
ממש. ממש כן.

<דוד אמסלם (יו"ר ועדת הפנים והגנת הסביבה):>
לכן, הייתי רוצה לשמוע ממך קודם כול מה קרה בין 2014 ו-2015 שבעצם נתנו לך את התוספת של ה-200 מיליון. מה עשית אתם? הרי חיינו 20 שנה עם 200 מיליון. אחרי שבעצם החליטו לא להוסיף עוד, למה בעצם החלטת להשבית? מה קרה? הרי אני מניח שאם לא היו נותנים לפני שלוש שנים את ה-200 אז לא היית משבית בכלל, אז בוא תספר לנו מה עשית עם הכסף.

<ראש עיריית ירושלים ניר ברקת:>
קודם כול אני רוצה להתחיל בזה שאני גאה ביחסים שיש לנו עם ההסתדרות, וגאה ביחסים שיש לנו עם המינהלים הקהילתיים, עם החברה האזרחית, עם ועד ההורים המחוזי, אני גאה בכך שהם מבינים את האתגר הגדול שיש בעיר. אני לא בטוח שאתה הבנת אותו, אדוני חבר הכנסת דודי אמסלם, כי במקום לבוא ולשאול איך לעזור לעיר ירושלים אתה פעם אחר פעם יושב ומחפש מה לא בסדר. 

אני חושב שהדבר הנכון זה להסתכל על עיר שמנוהלת עם קואליציה של 29 מ-31 חברי מועצה, מאוזנת תקציב שבע שנים, הבקרים שלנו זה משרד הפנים, אין להם טענות כלפינו, מערכות היחסים שיש לנו עם משרד האוצר היו מצוינות, ואני מקווה ומאמין שיהיו מצוינות. 

הייתה לנו מחלוקת על היקפי התקציב, וכששמו לנו תקציב שהפער התקציבי מחייב קיצוץ של 200 מיליון שקל, גב' קארין אלהרר, לא משנה מה תעשי, 200 מיליון שקל זה כ-2,000 משרות. ואם אנחנו צריכים, לא משנה מה נעשה, להקטין את תקציב העירייה בשביל שיהיה מאוזן, בשביל שנעמוד בו מאוזנים - - - 

<קארין אלהרר (יו"ר הוועדה לענייני ביקורת המדינה):>
כן, אבל אדוני - - -

<ראש עיריית ירושלים ניר ברקת:>
200 מיליון שקל זה 2,000 עובדים.

<קארין אלהרר (יו"ר הוועדה לענייני ביקורת המדינה):>
אדוני ראש העירייה, אתה מסכים אתי - - -

<ראש עיריית ירושלים ניר ברקת:>
ואני לא רוצה שאחד יפוטר.

<קארין אלהרר (יו"ר הוועדה לענייני ביקורת המדינה):>
אתה מסכים אתי ש-2,000 משרות זה נגזרת של כמה משתכר העובד.

<ראש עיריית ירושלים ניר ברקת:>
100,000 בממוצע.

<קארין אלהרר (יו"ר הוועדה לענייני ביקורת המדינה):>
אם אתה הולך לעובדי הקבלן שמשתכרים את השכר הנמוך ביותר, תצטרך לפטר הרבה מהם כדי להגיע לסכום. 

<ראש עיריית ירושלים ניר ברקת:>
אבל, רק שנייה, קארין, אבל למה את שואלת בכלל את השאלה מדוע צריך לפטר עובד אחד? שבע שנים אני ראש עיר, לא פיטרנו.

<קארין אלהרר (יו"ר הוועדה לענייני ביקורת המדינה):>
לא צריך לפטר. בסדר גמור.

<ראש עיריית ירושלים ניר ברקת:>
אז למה בכלל להגיע לסיטואציה של לפטר?

<קארין אלהרר (יו"ר הוועדה לענייני ביקורת המדינה):>
בסדר, אבל אפשר להגיע - - -

<ראש עיריית ירושלים ניר ברקת:>
אז במקום לדבר על הפיטורים, תשאלו למה לא להגיע לתוספת תקציבית. וזה בדיוק הסכום שהיה לנו. 

<דוד אמסלם (יו"ר ועדת הפנים והגנת הסביבה):>
זאת לא השאלה.

<קארין אלהרר (יו"ר הוועדה לענייני ביקורת המדינה):>
אין שאלה. אין שאלה בעניין הזה. 

<ראש עיריית ירושלים ניר ברקת:>
נכון מאוד. אז אולי תעזרו לנו. למה בכלל היה צריך לפטר?

<קארין אלהרר (יו"ר הוועדה לענייני ביקורת המדינה):>
אין שאלה.

<דוד אמסלם (יו"ר ועדת הפנים והגנת הסביבה):>
אני אסביר לך למה, רק שנייה. 

<ראש עיריית ירושלים ניר ברקת:>
אל תסביר לי. תבוא תעזור לנו במקום - - - כל הזמן.

<דוד אמסלם (יו"ר ועדת הפנים והגנת הסביבה):>
תראה, אדוני - - -

<מיקי לוי (יש עתיד):>
שנייה, אדוני, שנייה אחת, בבקשה. לנו מותר להתכנס. קודם כול, אדוני ראש העיר, שתבין שהישיבה הזאת היא לטובת ירושלים. שני יושבי-הראש נענו לבקשתי לדיון מהיר, לא ידענו שאתמול בלילה תשבו עם האוצר ותסכמו. אז קודם כול תודה להם שנענו, כי כל הדיון הזה הוא לטובת ירושלים. זה שסיכמו אתמול זה עניין אחר. 

עכשיו, לגיטימי מאוד שחברי הכנסת, אחרי שהמדינה נותנת חצי מיליארד שקל, ישאלו שאלות קשות, כולל יושבי-הראש. 

<ראש עיריית ירושלים ניר ברקת:>
זאת פוליטיקה. זה לא מספיק.

<מיקי לוי (יש עתיד):>
ולכן, כל הדיון הזה נעשה מלכתחילה – הבסיס שלו היה לטובת העיר ירושלים, ולא לשום דבר אחר.

<ראש עיריית ירושלים ניר ברקת:>
תרשה לי לחלוק. עליך אני בטוח שזה נכון.

<מיקי לוי (יש עתיד):>
אני זימנתי את הדיון. אין טענות אחרות. אני ביקשתי את הדיון המהיר.

<ראש עיריית ירושלים ניר ברקת:>
עליך אין לי ויכוח.

<דוד אמסלם (יו"ר ועדת הפנים והגנת הסביבה):>
אדוני ראש העיר, העמדה שלך האישית היא בסדר.

<ראש עיריית ירושלים ניר ברקת:>
בסדר, יש לי עמדה אישית.

<דוד אמסלם (יו"ר ועדת הפנים והגנת הסביבה):>
תחשוב את מחשבותיך, זה בסדר. אנחנו כאן לא לחלוק מחשבות עכשיו למה קיימנו דיון. אנחנו בכנסת מחליטים לערוך דיון, וזה בסדר, זה לגיטימי. 

<ראש עיריית ירושלים ניר ברקת:>
בבקשה.

<דוד אמסלם (יו"ר ועדת הפנים והגנת הסביבה):>
רק שאלתי שאלה מאוד פשוטה. 2,000 העובדים האלה גויסו בין 2013 ל-2014 בקפיצה של ה-200 מיליון שקל? אני שואל. מה קרה בשנתיים האחרונות שגייסת עוד 2,000 עובדים? 

<ראש עיריית ירושלים ניר ברקת:>
בשש-שבע שנים שאני ראש עיר גויסו כ-1,200 עובדים, מתוכם 700 הם ייעודיים, משרות של חינוך - - - 

<דוד אמסלם (יו"ר ועדת הפנים והגנת הסביבה):>
אבל קיבלת 200 מיליון.

<ראש עיריית ירושלים ניר ברקת:>
אסביר לך. זה לא קשור. הגדלתי את הפעילויות, לא את העובדים. 

<דוד אמסלם (יו"ר ועדת הפנים והגנת הסביבה):>
לא, אבל אתה בעצם - - -

<ראש עיריית ירושלים ניר ברקת:>
מייד אענה לך, תרשה לי לסיים את התשובה, אחרת לא אענה לך. אם אתה לא רוצה תשובה, אז בסדר.

<דוד אמסלם (יו"ר ועדת הפנים והגנת הסביבה):>
אז אחדד את השאלה, אולי לא הבנת אותי. הרי הגידול – עד 2013 היינו מקבלים 200 מיליון. סליחה, עד 2014.

<ראש עיריית ירושלים ניר ברקת:>
אתה שואל לא נכון את השאלה, ברשותך, אסביר. הצמיחה של העיר ירושלים היא: חלק מהמשאבים שמקבלים זה לאיזון וחלק זה לצמיחה. החלק של הצמיחה זה לא למאות מיליוני שקלים, זה היה במשורה פחות מ-100 מיליון שקל תוספתי כל שנה - 80 מיליון, 70 מיליון שקל תוספתי כל שנה אחרי תהליך האיזון. הרי גדיש מדבר על איזון, שזאת הפאזה הראשונה, ואיזושהי תוספת. אז במשורה, בעמל רב, הגדלנו את השירותיות של העיר ירושלים, הוספנו עובדי טיאוט ידני, הוספנו עוד פעילות חינוכית, הגדלנו את המשאבים במינהלים הקהילתיים.

<דוד אמסלם (יו"ר ועדת הפנים והגנת הסביבה):>
זה עד 2014. 

<ראש עיריית ירושלים ניר ברקת:>
כל שנה. לפני זה גם כן, נכון.

<דוד אמסלם (יו"ר ועדת הפנים והגנת הסביבה):>
והרי היית מאוזן. כל שנה היית מאוזן. 

<ראש עיריית ירושלים ניר ברקת:>
כל שנה היינו מאוזנים. 

<דוד אמסלם (יו"ר ועדת הפנים והגנת הסביבה):>
יפה. אז אני שואל. זאת השאלה שאותי מעניינת. הרי עד 2015 עיריית ירושלים קיבלה מענקי איזון בסך 200 מיליון שקל והיא הייתה מאוזנת כל השנים. 

<ראש עיריית ירושלים ניר ברקת:>
היא מאוזנת ולא תחרותית.

<דוד אמסלם (יו"ר ועדת הפנים והגנת הסביבה):>
נכון. רק שנייה.

<ראש עיריית ירושלים ניר ברקת:>
ולא תחרותית. אני צריך לעשות אותה גם מאוזנת וגם תחרותית.

<דוד אמסלם (יו"ר ועדת הפנים והגנת הסביבה):>
אין בעיה, זאת לא השאלה. בשנה הקודמת זה קפץ ל-400.

<אלי זיטוק:>
זה היה 260, 380, 440, שמעת עכשיו את אריאל.

<ראש עיריית ירושלים ניר ברקת:>
זה לא נכון.

<דוד אמסלם (יו"ר ועדת הפנים והגנת הסביבה):>
זה מה שהוא אמר.

<ראש עיריית ירושלים ניר ברקת:>
לא, אתה לא מבין את המספרים, מה לעשות.

<אלי זיטוק:>
זה עבר אישורים. הוא אמר שזה היה 280 - - -

<קארין אלהרר (יו"ר הוועדה לענייני ביקורת המדינה):>
רגע, אבל לא קיבלתי תשובה לשאלה שלי.

<דוד אמסלם (יו"ר ועדת הפנים והגנת הסביבה):>
רק שנייה, הוא טוען ש-2015 היה 440. זה מה שהוא אמר, לא אני.

<ראש עיריית ירושלים ניר ברקת:>
זיטוק, תודה. לא צריך.

<דוד אמסלם (יו"ר ועדת הפנים והגנת הסביבה):>
440. 2013 בעצם עמדה על 200 מיליון, הוא אמר שהתקציב – כמה תקציב האיזון היה - - - 

<ראש עיריית ירושלים ניר ברקת:>
דוד אמסלם, חבר הכנסת, ברשותך, עיריית ירושלים צומחת משנה לשנה - - -

<דוד אמסלם (יו"ר ועדת הפנים והגנת הסביבה):>
לא, אני רוצה לשאול את שאלת הנתונים כדי שתוכל לשמוע אותם שוב פעם.

<אריאל יוצר:>
אני עונה. כמו שאמרת, 2013 - 200 מיליון שקל. 

<דוד אמסלם (יו"ר ועדת הפנים והגנת הסביבה):>
200 מיליון שקל.

<אריאל יוצר:>
אמת. 2014 - 380 מיליון שקל.

<דוד אמסלם (יו"ר ועדת הפנים והגנת הסביבה):>
380 מיליון שקל.

<אריאל יוצר:>
2015 - 440 מיליון שקל, ו-2016 - 499.

<דוד אמסלם (יו"ר ועדת הפנים והגנת הסביבה):>
יפה. מ-2013 ועד היום, בעצם בשנתיים האחרונות גייסתם 2,000 עובדים, הרי הייתה קפיצה של כמעט 200 מיליון.

<ראש עיריית ירושלים ניר ברקת:>
התשובה היא לא. אתה כנראה לא מבין מה אני אומר. הוספנו עובדים במשורה, וקיצוץ של 200 מיליון שקל הוא יותר גדול מכמות העובדים שהוספנו משנה לשנה בשנים האחרונות. וזה בעיקר בפן הרך בתקציב - - - 

<דוד אמסלם (יו"ר ועדת הפנים והגנת הסביבה):>
אז איך מימנת אותם? הרי אתה מאוזן. איך מימנת אותם במהלך השנים? 

<ראש עיריית ירושלים ניר ברקת:>
אתה לא מבין שכשמקצצים לך שפתאום בפער של 200 מיליון שקל אתה צריך ללכת אחורה? שני צעדים אחורה? אתה לא מבין את זה? מה כזה מסובך להבין? אם לא רוצים להבין, לא מבינים. אבל האוצר מבין וכל בר-דעת מבין שצריך חלק איזון. אם אין את האיזון, את הבסיס של האיזון, אתה הולך אחורה ואתה צריך לקצץ, להיכנס למסגרות. 

<דוד אמסלם (יו"ר ועדת הפנים והגנת הסביבה):>
כמה עובדי ניקיון הוספתם בשנים האלה?

<ראש עיריית ירושלים ניר ברקת:>
170 עובדי ניקיון, טיאוט ידני. 

<דוד אמסלם (יו"ר ועדת הפנים והגנת הסביבה):>
וכמה עובדים בגננות? 

<ראש עיריית ירושלים ניר ברקת:>
התחלתי לדבר, ואתה לא רוצה לשמוע. הוספנו - - -

<דוד אמסלם (יו"ר ועדת הפנים והגנת הסביבה):>
אתה כל הזמן אומר שאני לא רוצה לשמוע.

<ראש עיריית ירושלים ניר ברקת:>
כיוון שאני מכיר אותך קצת, ואני יודע שאתה לא רוצה לשמוע, סליחה.

<קארין אלהרר (יו"ר הוועדה לענייני ביקורת המדינה):>
סליחה, רגע, רגע, אני מאוד מצטערת, הדיון פה - - -

<ראש עיריית ירושלים ניר ברקת:>
מה לעשות. קארין, תכירי בזה שהבן-אדם לא מחפש את טובתנו לעזור לנו.

<דוד אמסלם (יו"ר ועדת הפנים והגנת הסביבה):>
למה אתה חושב ככה? 

<קארין אלהרר (יו"ר הוועדה לענייני ביקורת המדינה):>
אדוני ראש העיר, הדיון פה הוא ענייני.

<ראש עיריית ירושלים ניר ברקת:>
- - -

<דוד אמסלם (יו"ר ועדת הפנים והגנת הסביבה):>
למה אתה לא חושב שאני חושב שהחצי מיליארד שקל, כמו – אני לא רוצה לרדת לפסים האישיים כמו שאתה מדבר אלי – אבל אני שואל שאלות לגיטימיות. אתה מקבל – עיריית ירושלים מקבלת 490 מיליון שקל, כמעט חצי מיליארד שקל. 

<ראש עיריית ירושלים ניר ברקת:>
מעט מדי.

<דוד אמסלם (יו"ר ועדת הפנים והגנת הסביבה):>
רק שנייה. אין בעיה, אבל בוא נשמע למה, במה אתה צריך עוד כסף?

<ראש עיריית ירושלים ניר ברקת:>
אני לא צריך את הכסף. זה כסף - - -

<דוד אמסלם (יו"ר ועדת הפנים והגנת הסביבה):>
אראה לך, יש לי פה דוח.

<ראש עיריית ירושלים ניר ברקת:>
הכסף הולך לתקציב עיריית ירושלים - - -

<דוד אמסלם (יו"ר ועדת הפנים והגנת הסביבה):>
אז אני אספר לך מה יש לי פה בדוח.

<ראש עיריית ירושלים ניר ברקת:>
בבקשה. אתה יכול להציג את זה איך שאתה רוצה. 

<דוד אמסלם (יו"ר ועדת הפנים והגנת הסביבה):>
אני לוקח פה - - -

<ראש עיריית ירושלים ניר ברקת:>
אבל הוא מאושר על-ידי משרד הפנים, ומאושר על-ידי משרד האוצר, והתקציב שקוף ופתוח לכולם. 

<דוד אמסלם (יו"ר ועדת הפנים והגנת הסביבה):>
לא הבנת. הטענה שלי, דרך אגב, היא בראש ובראשונה למשרד הפנים ולאוצר, לא אליך.

<ראש עיריית ירושלים ניר ברקת:>
בסדר. אנחנו מעבירים תקציב בשקיפות מוחלטת.

<דוד אמסלם (יו"ר ועדת הפנים והגנת הסביבה):>
יפה. בגלל זה אני - - -

<ראש עיריית ירושלים ניר ברקת:>
אני, אגב, גאה בו, אני חושב שהוא תקציב מהיפים שיש בארץ.

<דוד אמסלם (יו"ר ועדת הפנים והגנת הסביבה):>
אין בעיה. אני, למשל, רוצה סתם לקחת למשל כדוגמה, כבסיס להשוואה את התקציב של הלשכה שלך אפילו, שזה מבוסס על אותם כספים, זה אותו כסף.

<ראש עיריית ירושלים ניר ברקת:>
דוד אמסלם, אין שינוי במהות התקציב של הלשכה שלי בשבע השנים האחרונות, אתה יודע את זה?

<דוד אמסלם (יו"ר ועדת הפנים והגנת הסביבה):>
אני רוצה לתת לך את התקציב שלך, זה ספרים שלכם, לא שלי.

<ראש עיריית ירושלים ניר ברקת:>
בבקשה. אם לרמה הזאת אתה יורד, אז אני חושב שאתה צריך ממש להתבייש בהתנהלות שלך. 

<קארין אלהרר (יו"ר הוועדה לענייני ביקורת המדינה):>
לא, לא. 

<מיקי לוי (יש עתיד):>
לא, לא.

<קארין אלהרר (יו"ר הוועדה לענייני ביקורת המדינה):>
סליחה, עם כל הכבוד. 

<דוד אמסלם (יו"ר ועדת הפנים והגנת הסביבה):>
זאת בדיוק, אדוני ראש העיר, הבעיה.

<ראש עיריית ירושלים ניר ברקת:>
זה מה שרצית שאגיד, אמרתי לך.

<קארין אלהרר (יו"ר הוועדה לענייני ביקורת המדינה):>
לא, תקשיבו. 

<דוד אמסלם (יו"ר ועדת הפנים והגנת הסביבה):>
אסביר לך. תני לי רק שנייה, זאת בדיוק הבעיה. אני חושב שבכסף ציבורי צריך לנהוג באחריות.

<ראש עיריית ירושלים ניר ברקת:>
בבקשה, תפרט.

<קריאה:>
לשכת מנכ"ל, זה נבדק - - -

<קריאות:>
- - -

<מיקי לוי (יש עתיד):>
חברים, אם אתם לא מבינים - ועדות הכנסת אמורות לפקח על העבודה.

<קארין אלהרר (יו"ר הוועדה לענייני ביקורת המדינה):>
זאת ועדת ביקורת המדינה שחייבת לפקח.

<מיקי לוי (יש עתיד):>
חד-משמעית. מחובתכם להשיב על כל השאלות, כולל פקידי אוצר, שלא יהיו כאן אי-הבנות. 

<דוד אמסלם (יו"ר ועדת הפנים והגנת הסביבה):>
אתן לך דוגמה מספרי תקציב. תקציב 2008 - אני מקריא לך, התקנים של לשכת ראש העיר - 7.5 תקנים, מראה לך. אלו ספרי העירייה, לא שלי. 

<ראש עיריית ירושלים ניר ברקת:>
מייד יתנו לך את התשובה על הטעות שלך.

<דוד אמסלם (יו"ר ועדת הפנים והגנת הסביבה):>
אין בעיה. אשמח מאוד לשמוע. סך הכול הלשכה עלתה מיליון 914,272 שקלים, זה מספרי העירייה. אני לוקח את אותם ספרים מתקציב 2015, לשכת ראש העיר - 17 תקנים, שניים שעתיים, זאת אומרת, 19 תקנים. תקציב יועצים - 637,000 שקלים. בסך הכול הלשכה עלתה 6 מיליון 804,000 שקלים. 

<ראש עיריית ירושלים ניר ברקת:>
אתה רוצה הסבר?

<דוד אמסלם (יו"ר ועדת הפנים והגנת הסביבה):>
כן, בוודאי.

<ראש עיריית ירושלים ניר ברקת:>
בבקשה. תן לחיים גבאי, אחראי כוח-אדם, שיסביר לך מה קרה, בבקשה. 

<דוד אמסלם (יו"ר ועדת הפנים והגנת הסביבה):>
מה קרה, חיים?

<חיים גבאי:>
בוקר טוב, אנחנו את התשובה הזאת כבר פעם עשירית ממחזרים, אבל אחזור עליה שוב. 

<קארין אלהרר (יו"ר הוועדה לענייני ביקורת המדינה):>
תקשיב, רק שנייה, סליחה, אני ממש מבקשת, לא הייתי פה תשע פעמים קודמות. נשאלה שאלה, למה צריך - - - 

<ראש עיריית ירושלים ניר ברקת:>
אבל כל שנה שואלים אותו.

<קארין אלהרר (יו"ר הוועדה לענייני ביקורת המדינה):>
למה צריך להיות ציניים? סליחה.

<ראש עיריית ירושלים ניר ברקת:>
כי כשתשמעי את התשובה שאומרים אותה תשע-עשר פעמים תביני למה. 

<קארין אלהרר (יו"ר הוועדה לענייני ביקורת המדינה):>
למה הציניות? מה הבעיה?

<ראש עיריית ירושלים ניר ברקת:>
מייד תשמעי את התשובה ותביני.

<דוד אמסלם (יו"ר ועדת הפנים והגנת הסביבה):>
אנחנו כבר עשר שנים פה שואלים כל שנה את אותה שאלה. 

<ראש עיריית ירושלים ניר ברקת:>
נכון. ומקבלים את אותה תשובה.

<דוד אמסלם (יו"ר ועדת הפנים והגנת הסביבה):>
אנחנו כולה חצי שנה פה.

<חיים גבאי:>
אני מתנצל, אני חוזר, אין בעיה.

<קארין אלהרר (יו"ר הוועדה לענייני ביקורת המדינה):>
אני פה שלוש שנים, אני לא פה עשר שנים. 

<חיים גבאי:>
לפני חודשיים הייתי פה בוועדת הפנים ונתתי את התשובה, אז בגלל זה אמרתי. אני מתנצל, אין בעיה.

<קארין אלהרר (יו"ר הוועדה לענייני ביקורת המדינה):>
יופי. אני הייתי בוועדת הפנים? לא.

<מיקי לוי (יש עתיד):>
אתם בוועדת ביקורת המדינה.

<חיים גבאי:>
אין בעיה, בסדר גמור. 

<קארין אלהרר (יו"ר הוועדה לענייני ביקורת המדינה):>
די, תוותרו על הציניות, היא לא מתאימה.

<חיים גבאי:>
אז אני אומר, אני מתנצל.

<ראש עיריית ירושלים ניר ברקת:>
קארין.

<קארין אלהרר (יו"ר הוועדה לענייני ביקורת המדינה):>
לא, אבל מה? מישהו פה נגדכם? 

<ראש עיריית ירושלים ניר ברקת:>
כן.

<קארין אלהרר (יו"ר הוועדה לענייני ביקורת המדינה):>
לא. לא נכון.

<ראש עיריית ירושלים ניר ברקת:>
טוב, בסדר.

<חיים גבאי:>
קודם כול בנושא של לשכת ראש העיר, ואני מדבר גם על משאבי אנוש בכלל בעיריית ירושלים, רמת הרזולוציה שאנחנו יורדים אליה מול משרד הפנים ומשרד האוצר, יגידו לך החברים, הלוואי על כל הרשויות המקומיות, כולל משרדי הממשלה במדינה. 

לגבי לשכת ראש העיר - לשכת ראש העיר מושווית ללשכה של שר במדינת ישראל. יש לו כאן שישה תקנים, כאשר העלות החודשית של התקנים היא בערך 80,000, 81,000 שקל לחודש כאשר לשכה של שר זה משהו בסביבות 90,000 שקל. זאת עלות מאושרת על-ידי משרד הפנים ועל-ידי משרד האוצר בדיוק כמו לשכה של שר, כל התקינה של לשכת ראש העיר. הפער בין התקינה שהייתה ב-2008 להיום, זה היה הסדרת תקינה פנימית בתוך העיר, זה מוסבר בספר התקציב. בזמנו לשכת ראש העיר - - - 

<ראש עיריית ירושלים ניר ברקת:>
תסביר. תפרט טיפה קצת יותר. העלות היא הרבה יותר גדולה ממה שהיה קודם? 

<חיים גבאי:>
לא. ממש לא.

<ראש עיריית ירושלים ניר ברקת:>
אז תסביר.

<דוד אמסלם (יו"ר ועדת הפנים והגנת הסביבה):>
חיים, רק שכחת דבר אחד, הייתי בעיריית ירושלים, אני מכיר את הלשכה הקודמת, אני מכיר את מי שעבד בלשכה, אני גם יודע מי עובד בלשכה שלו עכשיו. 

<ראש עיריית ירושלים ניר ברקת:>
אבל תקשיב. עכשיו תקשיב. 

<דוד אמסלם (יו"ר ועדת הפנים והגנת הסביבה):>
אז היו ארבעה אנשים. היום אני אראה לך במשרדים, אז איך שלא תספר את זה אני יודע את מספר האנשים.

<חיים גבאי:>
דודי, ידידי, בזמנו, תבין שהיה אורי לופוליאנסקי, היו לו ארבעה עוזרים שהשתכרו יותר. כל אחד באופן אישי השתכר שכר צמוד מנכ"ל. באנו לממונה על השכר באוצר, הוא אמר אין בעיה, אין לי בעיה שיהיו יותר פקידים כמו לשכה של שר, אבל העלות לא תעבור את ה-100,000 בחודש. ואני אומר שכרגע אנחנו עומדים על 81,000 שקל. 

<דוד אמסלם (יו"ר ועדת הפנים והגנת הסביבה):>
וכמה מועמסים על אגפים אחרים?

<חיים גבאי:>
מי מועמס על אגפים אחרים?

<דוד אמסלם (יו"ר ועדת הפנים והגנת הסביבה):>
אני שואל כמה משרות מחושבות במקומות אחרים כשהם יושבים בלשכת ראש העיר?

<חיים גבאי:>
אין דבר כזה, דודי. אין דבר כזה. 

<דוד אמסלם (יו"ר ועדת הפנים והגנת הסביבה):>
טוב. 

<תומר רוזנר:>
אבל מה זה 17 משרות?

<דוד אמסלם (יו"ר ועדת הפנים והגנת הסביבה):>
אבל מה זה ה-17 משרות שרשומות פה? איך שלא תביא, יש פער בין 7.5 משרות לבין 17 משרות. תספר. 19.

<חיים גבאי:>
תסתכל, דודי, סליחה, לשכה של שר, עד שש משרות, שישה עוזרים בשכר מרבי של 92,000 שקלים. מנהלת לשכה, חמש מזכירות - - - 

<דוד אמסלם (יו"ר ועדת הפנים והגנת הסביבה):>
דרך אגב, בעיריית ירושלים מה זה ראש סגל? יש דבר כזה במדינה?

<חיים גבאי:>
אענה לך. קודם כול, התפקיד של ראש הסגל אושר על-ידי הממונה על השכר באוצר ובמשרד הפנים - - - 

<דוד אמסלם (יו"ר ועדת הפנים והגנת הסביבה):>
לא שאלתי אם אושר.

<חיים גבאי:>
אגיד לך למה. ראש הסגל זה תפקיד שהיה, זה ראשת מינהל לכל דבר ועניין. היה לנו ראש מינהל דוברות והסברה, גיל שפר בתקופה של אורי לופוליאנסקי, יש ראש מינהל דוברות והסברה בתל-אביב ובכל רשות גדולה. ראש מינהל היא האחראית לא רק על עבודה מול נבחרי הציבור, אלא על מחלקת הטקסים, על כל אגף הדוברות וההסברה ועל ארכיון העיר. היה ראש מינהל דוברות והסברה ונשאר ראש מינהל דוברות והסברה, וכמובן אגף - - -

<דוד אמסלם (יו"ר ועדת הפנים והגנת הסביבה):>
ראש מינהל דוברות והסברה זה חלק מסד"כ העירייה בקטע האדמיניסטרטיבי.

<חיים גבאי:>
אין פה כפילות, דודי. אין לנו תפקיד שנקרא ראש מינהל דוברות והסברה.

<דוד אמסלם (יו"ר ועדת הפנים והגנת הסביבה):>
אז לקחתם אותו ושמתם אותו בלשכת ראש העיר.

<חיים גבאי:>
אבל ראשת הסגל היא אחראית עליהם מינהלית ומקצועית.

<דוד אמסלם (יו"ר ועדת הפנים והגנת הסביבה):>
הבנתי. טוב.

<ראש עיריית ירושלים ניר ברקת:>
הבעיה שלך היא תקציבית או ארגונית? המבנה הארגוני היום הרבה יותר יעיל.

<דוד אמסלם (יו"ר ועדת הפנים והגנת הסביבה):>
אדון ראש העיר, אני אגיד לך משהו, אני פשוט מכיר את העירייה לא פחות ממך. 

<ראש עיריית ירושלים ניר ברקת:>
נכון, אתה מכיר, אתה - - -

<דוד אמסלם (יו"ר ועדת הפנים והגנת הסביבה):>
תקשיב, אני גם מכיר את האבולוציה, אמרתי.

<ראש עיריית ירושלים ניר ברקת:>
בסדר. לא, זאת לא העירייה שאתה מכיר, לא בהתנהלות שלה ולא בהתייעלות שלה.

<דוד אמסלם (יו"ר ועדת הפנים והגנת הסביבה):>
אני לא רוצה, אני לא מעליב אותך.

<ראש עיריית ירושלים ניר ברקת:>
ואני לא בטוח שזה המקום לדבר על זה.

<דוד אמסלם (יו"ר ועדת הפנים והגנת הסביבה):>
אני לא מעליב אותך, אבל אתה כל הזמן יורד לפסים אישיים, ואני משתדל להתאפק.

<ראש עיריית ירושלים ניר ברקת:>
אני מתנצל. זה לא אישי. אני מריח - - - 

<דוד אמסלם (יו"ר ועדת הפנים והגנת הסביבה):>
תראה, לא אמרתי דבר אחד בגנותך, אחד. לא דיברתי עליך באישי, אבל אתה לא מבין כנראה מה התפקיד שלנו כאן, ואתה גם לא רגיל ששואלים אותך שאלות. אבל מה לעשות, שבן-אדם - - -

<ראש עיריית ירושלים ניר ברקת:>
קיבלת תשובה. אתה לא אוהב לשמוע אותה.

<דוד אמסלם (יו"ר ועדת הפנים והגנת הסביבה):>
אמרתי, שמעתי את התשובה, התשובה לדעתי אפילו לא מספקת והיא גם לא הגיונית.

<ראש עיריית ירושלים ניר ברקת:>
אוקיי.

<דוד אמסלם (יו"ר ועדת הפנים והגנת הסביבה):>
הפער – אני מבין שעל אותם 7.5 משרות יושבים היום 19 אנשים, זה מה שאתה אומר לי.

<ראש עיריית ירושלים ניר ברקת:>
חיים.

<חיים גבאי:>
אתה מדבר על המזכירות, זה כולל חמש מזכירות, זה כולל נהג, כולל מנהלת לשכה, כולל שישה עוזרים, כל התפקידים האלה ביחד, דודי, כל אלה ביחד כמו תקינה של לשכת שר.

<דוד אמסלם (יו"ר ועדת הפנים והגנת הסביבה):>
חיים, אני לוקח תקציב 2008, תקציב עירייה, אני מסביר לך, אבל, אתה יודע מה, בוא נעבור.

<חיים גבאי:>
אבל אני מסביר לך, דודי, בזמנו בתקציב של לשכת ראש העיר עשו הפרדה, היו פקידים נבחרים שישבו בתקינה של סגני ראש עיר והועמסו על לשכת ראש העיר. עשו הסדרה של התקינה, פרטו את זה פירוט מלא בספר התקציב.

<קארין אלהרר (יו"ר הוועדה לענייני ביקורת המדינה):>
אז השבע זה כמו ה-17 או ה-19? זה מה שהוא שואל. 

<מיכל שלם:>
יש סעיפים שאוחדו. היה סעיף של מזכירות שהיה בנפרד, למען השקיפות, אני חושבת שזה היה בשנת 2009, עשינו את ההסדרה? 

<קריאה:>
2010.

<מיכל שלם:>
ב-2010 עשינו את ההסדרה בשקיפות מלאה בספר התקציב, איחדנו את שני התקציבים.

<ראש עיריית ירושלים ניר ברקת:>
איזה תקציבים? תסבירי עוד פעם איזה. 

<מיכל שלם:>
את תקציב המזכירות ואת תקציב היועצים.

<ראש עיריית ירושלים ניר ברקת:>
אז כמה היו בתקופתו של קודמי במזכירות וביועצים ביחד, וכמה זה היום?

<מיכל שלם:>
מבחינת מספר התקנים פחות או יותר אותו דבר, לא עלינו על התקציב, להיפך, לדעתי אפילו ירדנו ממנו. לא הגענו למקסימום של התקציב. 

<ראש עיריית ירושלים ניר ברקת:>
לקחנו שני סעיפים, איחדנו אותם. לשכת ראש העיר לא צמחה שבע שנים. זאת אומרת, השאלה ששואל עכשיו חבר הכנסת אמסלם נשאלה ב-2010, ששם עשינו שינוי מבני-ארגוני מהתחלת הקדנציה שלי, שינוי מבני-ארגוני, היה רי-סטרקצ'רינג. ראש סגל החליף דוברות והסברה באותו תפקיד. לקחנו שני סעיפים, איחדנו אותם ביחד, כי זה מייעל את המהלך. בשורה תחתונה, בהיקפי העלויות, אני גם לא אדבר על עצמי, אבל בשורה התחתונה אנחנו מאוד מאוד רגישים לעלויות, ולשכת ראש עיר לא השתנתה שבע שנים במהות לעומת התקציבים שצומחים ל-6%, ל-7% ל-8% משנה לשנה.

<דוד אמסלם (יו"ר ועדת הפנים והגנת הסביבה):>
כמה בעצם הגידול בכוח – דרך אגב, נכנסת לתפקיד ב-2008, לא ב-2010.

<מיכל שלם:>
בסוף 2008.

<ראש עיריית ירושלים ניר ברקת:>
נכון, בסוף 2008.

<דוד אמסלם (יו"ר ועדת הפנים והגנת הסביבה):>
ב-2008 עיריית ירושלים הייתה בסוף תוכנית הבראה של שלוש שנים, היית באופוזיציה אז. העירייה מחקה כמעט 1,000 תקנים. 

<אלי זיטוק:>
680 תקנים.

<דוד אמסלם (יו"ר ועדת הפנים והגנת הסביבה):>
נכון, שזה 1,000 אנשים. היו גם חצאי משרות, עשינו את זה בשלוש שנים כדי להבריא את העירייה. דרך אגב, בזמנו כשהעירייה הייתה נקלעת למשבר מסוים היא הייתה עושה תוכנית הבראה. עמדנו אז על שיא כוח-אדם, לדעתי על 6,800 אנשים. הרי ידוע, כל מי שבקיא קצת בניהול מבין שכוח-אדם זאת בעצם ההוצאה הכי קשיחה והכי בעייתית. מה מצבת כוח-האדם היום בעירייה, חיים?

<חיים גבאי:>
בשבע שנים האחרונות שיא כוח-האדם של העירייה גדל בקרוב ל-1,100 משרות, מתוכם, מתוך 1,100 משרות, 600 משרות הן משרות ייעודיות. מה זה משרות ייעודיות? משרות שממומנות בחלקן או במלואן על-ידי משרדי ממשלה, זה משרות של חינוך, רווחה, וכיוצא בזה. כמובן שאנחנו אדישים בפעולה הזאת, מאשרים אותה. מתוך 500 - - -

<דוד אמסלם (יו"ר ועדת הפנים והגנת הסביבה):>
מה שיא כוח-האדם היום?

<חיים גבאי:>
אני אומר, הוא גדל ב-1,100 משרות - קרוב ל-8,000.

<דוד אמסלם (יו"ר ועדת הפנים והגנת הסביבה):>
וכמה בעצם דרך העמותות העירוניות?

<חיים גבאי:>
מה זאת אומרת?

<דוד אמסלם (יו"ר ועדת הפנים והגנת הסביבה):>
כמה זה עלה ברנה-קאסן – מה היקף המשרות שאתם - - -

<ראש עיריית ירושלים ניר ברקת:>
קניית שירותים. 

<דוד אמסלם (יו"ר ועדת הפנים והגנת הסביבה):>
קניית שירותים שאתה קונים דרך העמותות.

<חיים גבאי:>
אני לא יודע את הנתון, אבל זה משהו אחר, דודי.

<ראש עיריית ירושלים ניר ברקת:>
רק שנייה, תן לי לענות, חיים, ברשותך. קודם כול, השירותיות של העיר ירושלים במחסור ענק יחסית לאיפה שהיא צריכה להיות. בוא נתחיל בזה שהבעיה היא לא צמצום כוח-אדם, אלא איך אנחנו מגדילים את כוח-האדם, את השירותיות בתוך העירייה, ולחליפין בחברות העירוניות. וזאת פעם ראשונה, אז כולנו צריכים להבין שבשביל שירושלים תהיה תחרותית היא צריכה להוסיף תקנים ומשאבים. ה-1,100, 1,200 משרות שנוספו, כ-600, 700 הן ייעודיות, כלומר: חינוך, רווחה, דברים אוטומטיים מול המדינה. ה-500 שנשארו - כ-200 עובדי טיאוט ידני שהוספנו, עוד כ-150 - - -

<אלי זיטוק:>
- - -

<ראש עיריית ירושלים ניר ברקת:>
בסדר. עוד כ-100 פלוס - אלו משרות שהיו משרות קבלן או לחליפין בחברות העירוניות, שהמרנו אותן ללא תוספת עלות להיות עובדי עיריית ירושלים בהסדר רב-שנתי שיש לנו עם ההסתדרות ועם הוועד, וכ-150-120, כמדומני, משרות שהוספנו על שש-שבע שנים. זה אומר שבממוצע 30-20 עובדים בשנה. רובם הולך או להגדלת הכנסה, להעמקת הגבייה – הגדלנו את היכולת שלנו לגבות משאבים – או למקומות שבהם הייתה שירותיות מאוד מאוד בעייתית, כמו רישוי, ומקומות שאנחנו חושבים שצריך להוסיף תקנים על מנת לתת שירותיות גבוהה יותר. 

התוספת של ארבעה פרומיל של עובדי עירייה, אני מעריך שתבדקו יחסית לערים אחרות, מהצנועים אם לא מהצנוע ביותר במדינת ישראל. וזה לאור גידול יפה של התקציב. רוב הכסף הלך לפעולות. פעולות זה אומר: יותר שעות בבתי-הספר, יותר שעות בחינוך, ברווחה, הגדלנו את תקציבי התרבות, הגדלנו את תקציבי הניקיון, הגדלנו את תקציבי אגודות הספורט. 

<קארין אלהרר (יו"ר הוועדה לענייני ביקורת המדינה):>
אדוני ראש העיר, באמת, עיני אינה צרה, חלילה, להפך, מצדי שיגדילו ויגדילו ויגדילו, העיר ירושלים היא עיר הבירה. אבל עדיין לא קיבלתי תשובה לשאלה הראשונית שלי - מה יקרה במשבר הבא? והאם אתה יכול להתחייב שלא תאיים לפטר עובדים, לא תאיים לסגור את הברזים של תקציבי האבטחה? ואני רוצה לשאול גם את מבקרת העירייה. הבנתי שעד ה-18 בדצמבר הייתה אמורה להיות חוות דעת בנושא, ואני לא יודעת - - -

<ראש עיריית ירושלים ניר ברקת:>
חוות דעת של מה?

<קארין אלהרר (יו"ר הוועדה לענייני ביקורת המדינה):>
חוות דעת בנושא של השימוש בכספי הציבור לעניין - - -

<ראש עיריית ירושלים ניר ברקת:>
איזו מין שאלה? חברת הכנסת, לא הבנתי. יש לנו תקציב עירייה, מה, לא הבנתי על מה את מדברת. מה השאלה?

<קארין אלהרר (יו"ר הוועדה לענייני ביקורת המדינה):>
סליחה, רגע, אבל בסופו של דבר השתמשתם בכספי ציבור כדי להתנגח בממשלה.

<ראש עיריית ירושלים ניר ברקת:>
אה, זה, אין בעיה. מותר לפי החוק.

<קארין אלהרר (יו"ר הוועדה לענייני ביקורת המדינה):>
הייתה חוות דעת שהתבקשה.

<ראש עיריית ירושלים ניר ברקת:>
רק, ברשותך, לפני המבקרת, אני רוצה לענות לך על השאלה. שאלת שאלה טובה. 

<קארין אלהרר (יו"ר הוועדה לענייני ביקורת המדינה):>
אדוני, תן לי רק לסיים.

<ראש עיריית ירושלים ניר ברקת:>
שאלת אותי שאלה, ואותה.

<קארין אלהרר (יו"ר הוועדה לענייני ביקורת המדינה):>
אדוני, אבל אפילו מכוח הנימוס, תן לי לסיים את הדברים שלי. 

<ראש עיריית ירושלים ניר ברקת:>
בבקשה.

<קארין אלהרר (יו"ר הוועדה לענייני ביקורת המדינה):>
בסדר? תודה. אני רק מבקשת לדעת האם יש חוות דעת כזאת, ואם כן, האם ניתן לקבל אותה היום, עכשיו?

ודבר שני, כן, אשמח לתגובתך לעניין ההתחייבות שלך לא לאיים. הרי בסוף הגעתם לסיכום. אני מבינה שהסיכום אפילו ברובו לשביעות רצונך. האם באמת היינו צריכים את כל הסאגה הזאת? ומה אנחנו עושים להבא? כי יהיו עוד מחלוקות, אני כבר חותמת על זה. 

<ראש עיריית ירושלים ניר ברקת:>
קודם כול, שבע שנים אני ראש עיר. אני מבטיח לעשות דבר אחד, לשים את ירושלים על ראש שמחתנו, ואותי מעניין רק איך ירושלים מתקדמת. ברגע שיש פער גדול – ולפני שלושה חודשים כשהחל המשבר הודיעו לי אנשי האוצר שלא נקבל תוספת השנה, שלא נקבל סיוע – אותם 205 מיליון שקל פער, הבהיר לי אמיר לוי מנהל אגף תקציבים שהשנה הוא לא יודע לעזור. 

אם הכנסת והממשלה יכולים להתחייב, כפי שהיה לי בשנים האחרונות, שירושלים לא רק מאוזנת, אלא שיש תוספת תקציבים בשביל לקדם את העיר ירושלים, בשביל להפוך אותה ליותר תחרותית, בוודאי שלא הייתה בעיה ולא צריכה להיות בעיה. 

אני מפנה את השאלה שלך חזרה לממשלת ישראל, למשרד האוצר, אם הם יכולים להתחייב שירושלים לא תלך אחורה. אני, כמו שהייתי עד לפני חודשיים-שלושה וכמו שאני מקווה שהתעוררנו היום בבוקר, חבר טוב מאוד של האוצר, אנחנו מתקדמים ביחד, יש לנו אינטרס משותף. 

<קארין אלהרר (יו"ר הוועדה לענייני ביקורת המדינה):>
אדוני, כל פעם שלא מסכימים אז אלו יהיו התוצאות?

<ראש עיריית ירושלים ניר ברקת:>
לא. כל פעם שישימו את ירושלים במצוקה, אגן על העיר ירושלים. 

<קארין אלהרר (יו"ר הוועדה לענייני ביקורת המדינה):>
אבל על מי אתה מגן כשיש זבל שנערם ברחובות?

<ראש עיריית ירושלים ניר ברקת:>
ההשבתה של הזבל הייתה של ההסתדרות, גברתי, אני רוצה להבהיר. אנחנו הודענו שאנחנו מפטרים עובדים - - -

<קארין אלהרר (יו"ר הוועדה לענייני ביקורת המדינה):>
אבל זה לא היה בתמיכתך? זה היה בניגוד לעמדתך?

<רחל עזריה (כולנו):>
אתה יצאת נגד זה? הודעת להסתדרות שזה לא מקובל? 

<ראש עיריית ירושלים ניר ברקת:>
לא יצאתי נגד. אני חושב שהם צודקים. הם צודקים.

<רחל עזריה (כולנו):>
וכשוועד ההורים השבית את בתי-הספר בגלל ענייני אבטחה, וילדי ירושלים - -

<ראש עיריית ירושלים ניר ברקת:>
הם צודקים.

<רחל עזריה (כולנו):>
- - הסתובבו ברחובות. רגע, אז מי אחראי לילדים שלנו?

<ראש עיריית ירושלים ניר ברקת:>
לא, אבל חברים, רק שנייה, בואו נעשה סדר.

<רחל עזריה (כולנו):>
מי אחראי לרחובות שלנו? ומי אחראי לילדים שלנו?

<ראש עיריית ירושלים ניר ברקת:>
מייד אסביר. אבטחת מוסדות - - -

<רחל עזריה (כולנו):>
אתה ראש עיריית ירושלים, אתה אחראי לילדים שלנו ולרחובות שלנו.

<ראש עיריית ירושלים ניר ברקת:>
נכון.

<רחל עזריה (כולנו):>
ולחיי היום-יום שלנו, זה התפקיד שלך בסופו של דבר.

<ראש עיריית ירושלים ניר ברקת:>
נכון מאוד.

<רחל עזריה (כולנו):>
ולהעמיס את המאבק ואת הסכסוך ואת הוויכוח, שבסופו של דבר הסתכם ב-50 ומשהו מיליון שקל, להעמיס אותו על תושבי ירושלים פעם אחת.

<ראש עיריית ירושלים ניר ברקת:>
205 פלוס 50, 250 מיליון שקל, כן.

<רחל עזריה (כולנו):>
סליחה, ופעם שנייה להעמיס אותו על אנשים שחשבו שהם יהיו מפוטרים. הרי בינינו, כולנו ידענו שהם לא יהיו מפוטרים.

<ראש עיריית ירושלים ניר ברקת:>
למה? למה ידעת?

<רחל עזריה (כולנו):>
כולנו ידענו את זה. כולנו ידענו.

<ראש עיריית ירושלים ניר ברקת:>
ידעתם שתיתנו לנו את המשאבים שנתתם לנו אתמול בלילה? 

<רחל עזריה (כולנו):>
אני ידעתי? לא. אתה ידעת שהם לא יהיו מפוטרים, כי אתה בחרת את העובדים הכי חלשים לאיים עליהם. ישבנו אתמול באוצר והגיעו שני חמד של חבר'ה, אנשים מהממים, חזרו מארצות-הברית משליחות, באו להיות עובדי נוער בירושלים, אומרים: אנחנו לא יודעים מה לעשות. אמרו לנו עכשיו שאנחנו צריכים - - 

<ראש עיריית ירושלים ניר ברקת:>
איזו תמימות.

<רחל עזריה (כולנו):>
- - להודיע לנוער המנותק שהם עובדים אתו שיכול להיות שהם נפרדים מהם, כשבעצם כולם ידעו. 

<ראש עיריית ירושלים ניר ברקת:>
הגברת רחל עזריה - -

<רחל עזריה (כולנו):>
וזה מה שכל כך מכעיס בסיפור הזה.

<ראש עיריית ירושלים ניר ברקת:>
- - אני לא ידעתי.

<רחל עזריה (כולנו):>
כולם ידעו, נו, באמת.

<ראש עיריית ירושלים ניר ברקת:>
חברי הנהלת העיר לא ידעו.

<רחל עזריה (כולנו):>
- - - חברי הנהלת העיר ידעו. כולם בקשר אתי. כולם ידעו. 

<ראש עיריית ירושלים ניר ברקת:>
ממש ידעו.

<רחל עזריה (כולנו):>
זו הצגה כדי לדאוג לכך שיתקבל הכסף.

<ראש עיריית ירושלים ניר ברקת:>
ידעו שנקבל את המשאבים שלנו? אז תנו את המשאבים, היינו מונעים את כל הסיפור הזה. 

<רחל עזריה (כולנו):>
כי אתה בחרת לצאת למאבק במקום לעבוד בשיתוף פעולה, זה הסיפור.

<דוד אמסלם (יו"ר ועדת הפנים והגנת הסביבה):>
מה זאת אומרת? ואם אתה לא מקבל משאבים, אתה תשבית את העירייה?

<ראש עיריית ירושלים ניר ברקת:>
אני לא משבית את העירייה. אני צריך להתאזן תקציבית. 

<דוד אמסלם (יו"ר ועדת הפנים והגנת הסביבה):>
נו, אז?

<ראש עיריית ירושלים ניר ברקת:>
מבחינה תקציבית זה אומר - - -

<רחל עזריה (כולנו):>
- - -

<דוד אמסלם (יו"ר ועדת הפנים והגנת הסביבה):>
איך מאזנים תקציב?

<ראש עיריית ירושלים ניר ברקת:>
אל תיתממי, רחל עזריה.

<רחל עזריה (כולנו):>
אני מיתממת? 

<ראש עיריית ירושלים ניר ברקת:>
את יודעת בדיוק שאם אין משאבים צריך להתאזן.

<רחל עזריה (כולנו):>
נו, באמת. 

<ראש עיריית ירושלים ניר ברקת:>
מה?

<רחל עזריה (כולנו):>
נו, באמת, בטח אתה לא אומר לאנשים שכשאתה יודע שאתה במשא-ומתן, ב-14 יום של המשא-ומתן עם האוצר, בדיוק אז אתה מוציא מכתבי פיטורים. אתה לפחות - - - 

<ראש עיריית ירושלים ניר ברקת:>
סליחה, המשא-ומתן נמשך כבר שלושה חודשים.

<רחל עזריה (כולנו):>
- - -

<ראש עיריית ירושלים ניר ברקת:>
וחודשיים לא התקדם שום דבר. 

<רחל עזריה (כולנו):>
14 יום - - -

<ראש עיריית ירושלים ניר ברקת:>
 חודשיים לא התקדם שום דבר במשא-ומתן.

<רחל עזריה (כולנו):>
אתה יכול לחכות ולהתחיל לדבר.

<ראש עיריית ירושלים ניר ברקת:>
תפסיקי להיתמם. 

<רחל עזריה (כולנו):>
ולהוציא את הקמפיין רק אחרי שאתה ממצה את כל ההליכים. אבל אני יודעת טוב מאוד, וגם אתה יודע טוב מאוד, שהמחשבה על זה שאנשים ייאלצו לאבד את מקום העבודה שלהם, ולא יוכלו להביא הביתה כסף לילדים שלהם ואוכל לילדים שלהם - - -

<ראש עיריית ירושלים ניר ברקת:>
את מספרת לי? אני הייתי אתם בהפגנה, אני מזמין אותם אלי כל יום, לא את.

<רחל עזריה (כולנו):>
באמת?

<ראש עיריית ירושלים ניר ברקת:>
אני מסתובב אתם.

<קארין אלהרר (יו"ר הוועדה לענייני ביקורת המדינה):>
סליחה, סליחה.

<רחל עזריה (כולנו):>
מה זה עוזר כשאתה מאיים ומביא להם מכתבי פיטורים?

<ראש עיריית ירושלים ניר ברקת:>
אני מסתובב אתם, ואני יודע בדיוק מה זה. לא פיטרתי אף עובד בעיריית ירושלים שבע שנים. 

<רחל עזריה (כולנו):>
אבל איימת על עובדים בלי שום סיבה.

<קארין אלהרר (יו"ר הוועדה לענייני ביקורת המדינה):>
אדוני, אם אתה אומר שלא – פעם הבאה - - - 

<ראש עיריית ירושלים ניר ברקת:>
2,000 עובדים זה לא רק חלשים. 

<קארין אלהרר (יו"ר הוועדה לענייני ביקורת המדינה):>
לא, אבל בוא נסתכל מי העובדים - - -

<ראש עיריית ירושלים ניר ברקת:>
הגמישים. לפי החוק אני לא יכול להעסיק אותם.

<רחל עזריה (כולנו):>
חברי הכנסת, אלה עובדי כוח-אדם. בדיוק אלה שאתה יכול לפטר - - -

<ראש עיריית ירושלים ניר ברקת:>
קארין, אני מוחה בתוקף על חברי הכנסת שבמקום להתייצב – לא שמעתי אותך פעם אחת מתייצבת ושואלת את הנהלת העיר איך אפשר לעזור לכם.

<רחל עזריה (כולנו):>
באמת? לא שמעת אותי?

<ראש עיריית ירושלים ניר ברקת:>
והתשובה היא - משאבים. משאבים. אנחנו צריכים משאבים לעיר ירושלים. ירושלים זקוקה להתקדם קדימה, לא ללכת אחורה.

<רחל עזריה (כולנו):>
אני אשמח לדבר בצורה מסודרת.

<דוד אמסלם (יו"ר ועדת הפנים והגנת הסביבה):>
אין שום בעיה. אין ויכוח על המשאבים. כל הדיון כאן לא היה על המשאבים. 

<ראש עיריית ירושלים ניר ברקת:>
אה, לא.

<קארין אלהרר (יו"ר הוועדה לענייני ביקורת המדינה):>
תראו, לא, אבל - - -

<דוד אמסלם (יו"ר ועדת הפנים והגנת הסביבה):>
רק שנייה. אלא איך אתה מוציא את המשאבים. הבעיה זה איך אתה מוציא אותם, לא המשאבים עצמם.

<ראש עיריית ירושלים ניר ברקת:>
אה, אני לא חושב שיש בעיה.

<דוד אמסלם (יו"ר ועדת הפנים והגנת הסביבה):>
זיטוק, הייתי רוצה לשאול אותך שאלה.

<רחל עזריה (כולנו):>
אני מבקשת לדבר בצורה מסודרת. 

<קארין אלהרר (יו"ר הוועדה לענייני ביקורת המדינה):>
רגע, לא קיבלתי עוד תשובה ממבקרת העירייה.

<מלכה דרור:>
בוקר טוב, התבקשתי על-ידי חבר הכנסת דודי אמסלם להתייחס לשתי סוגיות. סוגיה אחת היא סוגיה של ניגוד עניינים, זאת סוגיה משפטית, ביקשתי חוות דעת של היועץ המשפטי; וסוגיה נוספת זאת סוגיית התקציב, שזה דבר שאני בודקת. התשובה תהיה בהמשך השבוע. כרגע עוד אין לי תשובה.

<קארין אלהרר (יו"ר הוועדה לענייני ביקורת המדינה):>
מתי התבקשה חוות הדעת?

<דוד אמסלם (יו"ר ועדת הפנים והגנת הסביבה):>
לפני כחודש ומשהו-חודשיים.

<מלכה דרור:>
קיבלתי תשובה, חוות דעת משפטית של היועץ המשפטי שנמצא פה, והוא יכול להתייחס. 

<קארין אלהרר (יו"ר הוועדה לענייני ביקורת המדינה):>
חודשיים וחוות הדעת עוד לא מוכנה? מה זה, תיק רצח?

<מיכל שלם:>
קארין, אני רוצה, ברשותך, רק לציין שבנוסף, בעקבות המכתב של חבר הכנסת דודי אמסלם למבקר המדינה קיבלנו פנייה ממבקר המדינה, מירה פה, היא יכולה להעיד, שלחנו תגובה מנומקת ומפורטת למבקר המדינה לפני כעשרה ימים, כמדומני. אתם יכולים לבקש, הם בשמחה יעבירו אליכם. 

<תומר רוזנר:>
לא, סליחה, - - - . התבלבלו.

<קארין אלהרר (יו"ר הוועדה לענייני ביקורת המדינה):>
לא, נראה לי שאנשים פה קצת התבלבלו בבוקר. 

<קריאה:>
ממש.

<קארין אלהרר (יו"ר הוועדה לענייני ביקורת המדינה):>
כי זאת הוועדה לביקורת המדינה, כאן שואלים שאלות וכאן מקבלים את התשובות. אני לא הולכת לחפש אחרי התשובות. 

<ראש עיריית ירושלים ניר ברקת:>
אין בעיה, נעביר לכם.

<קארין אלהרר (יו"ר הוועדה לענייני ביקורת המדינה):>
התשובות צריכות להגיע אלי.

<ראש עיריית ירושלים ניר ברקת:>
מאה אחוז. אנחנו פשוט אומרים שהם פנו אלינו פורמלית, לא היינו מודעים לזה. ניתן לך את זה בשמחה רבה.

<מיכל שלם:>
בשמחה. יש לנו תשובה מנומקת.

<קארין אלהרר (יו"ר הוועדה לענייני ביקורת המדינה):>
בסדר. אז אני מבקשת מאוד לקבל את התשובות. באמת, אני חייבת לומר שדעתי לא נחה מההתנהלות, אדוני ראש העיר, אני לגמרי בעד התקציב, ואני גם מפנה את השאלה לאוצר. מה, הייתם צריכים גם את כל הווג'ראס הזה כדי להגיע אתם לשולחן המשא-ומתן ולדבר? איפה הייתם? 

<אריאל יוצר:>
בסופו של דבר בשבועיים האחרונים הצדדים הלכו כברת דרך. זאת אומרת, זה לא שלפחות להבנתי – ואני חושב שאני מבין גם את המספרים, גם את הנתונים וגם את הפערים – זה לא שנכנסנו למשא-ומתן לפני שבועיים וסיימנו אותו באותו מקום. 

פעם אחת שני הצדדים לקחו על עצמם פשרות מסוימות מטיבה של הדרך להגיע להסכמה. פעם שנייה, אני חושב שגם מטבע הדברים של משא-ומתן, המחלוקות בינינו במידה מסוימת גם התלבנו, כי הצדדים הצליחו להבין לפחות חלק מהמטענות של הצד השני.

<קארין אלהרר (יו"ר הוועדה לענייני ביקורת המדינה):>
הייתם צריכים משאיות זבל מול האוצר כדי להבין? לא הבנתי.

<אריאל יוצר:>
תראי, אני לא הזמנתי משאיות זבל ולא שלחתי. אבל בסוף, השבועיים שעליהם סיכמנו הם שבועיים שלטעמי גם עבדנו בהם לא מעט, גם נכנסנו לעומק הפרטים, גם שני הצדדים עשו פשרות ולקחו על עצמם אי אילו מחויבויות כדי לפתור את העניין הזה. 

ושלוש, במלוא הצניעות, אני חושב שגם יש לא מעט פתרונות יצירתיים כדי להגיע להסכמה, כי הפער בתחילת הדרך היה מאוד מאוד גדול ומאוד מורכב לגישור. בין 260 - - - 

<קארין אלהרר (יו"ר הוועדה לענייני ביקורת המדינה):>
למה זה לא היה חלק מדיוני התקציב? הרי אנחנו מתכנסים כאן כלאחר כבוד בלילה ארוך מאוד ומצביעים על תקציב. עכשיו עושה רושם שהתקציב הזה הוא איזה נייר, שכל הטקס הוא טקס מיותר, כי בסוף יש תקציב, ויש את החיים עצמם דקה אחרי.

<אריאל יוצר:>
אני אענה. בשנת 2015 אנחנו בסופו של דבר – כאשר גם שם היו דיונים ארוכים ומורכבים – הגענו לסיכום מסוים. הסיכום הזה – מטבע הדברים כל תקציב, לא משנה עם מי אנחנו מסכמים ועם איזה גוף – סיכום בשנה מסוימת משליך באופן אוטומטי על השנה הבאה, כי הכסף מתחלק לשניים: כסף רב-שנתי וכסף חד-פעמי. אותו סיכום בשנת 2015 ישתקף במלואו בתקציב 2016. כסף רב-שנתי קיבל ביטוי בתקציב, כי הוא ישתקף לבסיס התקציב של שנת 2016, והכסף החד-פעמי לא קיבל ביטוי. זה הסיכום.

<דוד אמסלם (יו"ר ועדת הפנים והגנת הסביבה):>
למה? 

<קארין אלהרר (יו"ר הוועדה לענייני ביקורת המדינה):>
בדיוק.

<דוד אמסלם (יו"ר ועדת הפנים והגנת הסביבה):>
אני שואל את השאלה, אם אתם מאמינים – תראה, יש פה ישראבלוף – אם אתה מאמין שזה נכון, אז למה אתה לא מכניס את זה לבסיס התקציב? 

<אריאל יוצר:>
זה מה שעשיתי.

<דוד אמסלם (יו"ר ועדת הפנים והגנת הסביבה):>
שאלתי.

<אריאל יוצר:>
אני עונה. 

<דוד אמסלם (יו"ר ועדת הפנים והגנת הסביבה):>
מה בסיס התקציב היום של תקנת הבירה?

<אריאל יוצר:>
260, כמו שסוכם בשנת 2015. 

<קארין אלהרר (יו"ר הוועדה לענייני ביקורת המדינה):>
אבל זה עולה כל שנה.

<דוד אמסלם (יו"ר ועדת הפנים והגנת הסביבה):>
שנייה, לא הבנת. אבל אם נתת לו 490, אז למה אתה לא מכניס אותם לבסיס התקציב?

<אריאל יוצר:>
אסביר. גם הסכום בשנת 2015 וגם הסכום בשנת 2016 – לכשהפרטים יסוכמו במלואם – מורכב משני סוגי סכומים: כסף רב-שנתי, שמה שמסוכם ב-2015 מקרין מייד ל-2016, מקרין מייד ל-2017, ועובר הלאה; וכסף חד-שנתי שניתן לאותה שנה ספציפית.

<דוד אמסלם (יו"ר ועדת הפנים והגנת הסביבה):>
אנחנו מדברים על החד-שנתי.

<אריאל יוצר:>
על הרב-שנתי קיבל - - -

<דוד אמסלם (יו"ר ועדת הפנים והגנת הסביבה):>
על החד-שנתי אני מדבר כתקנה.

<אריאל יוצר:>
חד-שנתי, מעצם היותו תקציב חד-שנתי הוא כסף שלא בדיוני תקציב, כי אין לי מושג מה הוא יהיה.

<ראש עיריית ירושלים ניר ברקת:>
תקציב 2016 נסגר.

<דוד אמסלם (יו"ר ועדת הפנים והגנת הסביבה):>
לא, לא. דקה. 2016, כמו שאמרה קארין, הצבענו על התקציב.

<אריאל יוצר:>
נכון.

<דוד אמסלם (יו"ר ועדת הפנים והגנת הסביבה):>
ממה נפשך? הרי האוצר העביר לעיריית ירושלים, כמו שאמרת, ב-2015 - 440 מיליון שקל. 

<אריאל יוצר:>
בשני סוגי כספים.

<דוד אמסלם (יו"ר ועדת הפנים והגנת הסביבה):>
למה יש שני סוגי כספים?

<אריאל יוצר:>
למה יש? כי יש משמעות והבדל מהותי בין כסף לבסיס התקציב, כסף רב-שנתי, לבין כסף חד-פעמי. בשנה מסוימת – אני בונה בעוד משפט – בשנת 2016, לצורך העניין, הגיעה עיריית ירושלים עם דרישות שנבעו בין היתר לטענתה מהסכם שכר חדש, מחוק נהרי שאושר כאן, מעוד לא מעט דברים שהשפיעו על היכולת שלה להתאזן משנה לשנה. את הדברים האלה אני, לצורך העניין, מתקשה לצפות מראש בתקציב. 

<קריאה:>
הקייטנות בחופש הגדול.

<אריאל יוצר:>
ולכן, אני לא מבטא אותם מייד בסיוע המיוחד לעיר ירושלים. הדבר היחיד שאני מבטא בתקציב - - -

<דוד אמסלם (יו"ר ועדת הפנים והגנת הסביבה):>
אריאל, אריאל, תקשיב, עזוב את ההרצאות. בסופו של דבר יש פה איזה ישראבלוף שחוזר על עצמו כל שנה, ופה גם ראש העירייה צודק. 

<אריאל יוצר:>
למה ישראבלוף?

<דוד אמסלם (יו"ר ועדת הפנים והגנת הסביבה):>
אני אסביר. עזוב עכשיו כרגע, הוא מבחינתו לא אכפת לו איך תקרא לכסף, העיקר תביא את הכסף. 

<קארין אלהרר (יו"ר הוועדה לענייני ביקורת המדינה):>
נכון.

<אריאל יוצר:>
אבל לי זה מהותי.

<דוד אמסלם (יו"ר ועדת הפנים והגנת הסביבה):>
זה לא הגיוני שהוא יתכתש אתך כל פעם. יש את ה-260, ועכשיו כל שנה נתחיל לריב מעל. זה לא הגיוני. אם הכרת בצורך, אז בוא תשים אותו בבסיס. ואם אתה לא מכיר בצורך, אז אל תעביר.

<קארין אלהרר (יו"ר הוועדה לענייני ביקורת המדינה):>
אתה יודע מה, אל תשים אפילו בבסיס את כל הסכום, אבל אתה מבין שיש גידול משנה לשנה. אתה מבין את זה.

<אריאל יוצר:>
בסדר. יש לי תשובה.

<קארין אלהרר (יו"ר הוועדה לענייני ביקורת המדינה):>
אתה מבין את זה, אז למה להישאר עם סכום לא ריאלי בעליל?

<אריאל יוצר:>
אני עונה. בסופו של דבר גם הגירעון שנפתח לעיריית ירושלים, לטענתה - - -

<ראש עיריית ירושלים ניר ברקת:>
זה לא גירעון.

<אריאל יוצר:>
סליחה, גם הפער בין ההכנסות להוצאות החזוי - - -

<אלי זיטוק:>
אין גירעון בעיריית ירושלים.

<קארין אלהרר (יו"ר הוועדה לענייני ביקורת המדינה):>
כן, אין גירעון.

<אריאל יוצר:>
אין. אני אומר את זה בפעם הרביעית, אין גירעונות בעיריית ירושלים בשבע שנים האחרונות, אלה הדוחות הכספיים, אלה הנתונים. מה לעשות, כולכם יכולים לקרוא אותם ולראות. הפער הצפוי – לפני שמסכמים בין ההוצאות להכנסות בשנת 2016 – לא דומה לפער שלפחות הציגו לנו בשנת 2015.

<קארין אלהרר (יו"ר הוועדה לענייני ביקורת המדינה):>
אבל עדיין יש פער מ-260.

<אריאל יוצר:>
אין בעיה, בסופו של דבר ברגע שאני מסכם מהו אותו פער ואיך אני מאזן אותו, אנחנו מגיעים לסיכום. 

<קארין אלהרר (יו"ר הוועדה לענייני ביקורת המדינה):>
אריאל, תקשיב לי, תראה, 260 - אתה מבין שלאורך שנים כבר לא מספיק. בכל מקרה, כל תסריט - - -

<אריאל יוצר:>
אוקיי, כמה מספיק?

<קארין אלהרר (יו"ר הוועדה לענייני ביקורת המדינה):>
לא, אני לא יודעת מה מספיק, אבל ברור - - -

<אריאל יוצר:>
גם אני לא. גם הם לא יודעים, אגב.

<קארין אלהרר (יו"ר הוועדה לענייני ביקורת המדינה):>
ברור לך ש-260 תמיד יהיה פער גדול מדי? יהיה פער גדול?

<אריאל יוצר:>
האם 260 מכסה את כל הצרכים שלהם? כנראה שלא.

<דוד אמסלם (יו"ר ועדת הפנים והגנת הסביבה):>
תראה, אני מציע את הנוסחה הבאה, ונשב אתה. בסופו של עניין אי-אפשר כל שנה לבוא עם הישראבלוף הזה. תקשיב, אין 2,000 תקנות בירה, יש תקנה אחת. אני מציע, שבו אתם ותחליטו מה בסיס התקציב, מה אתם מכירים בצורך.

<קארין אלהרר (יו"ר הוועדה לענייני ביקורת המדינה):>
ולא 260.

<דוד אמסלם (יו"ר ועדת הפנים והגנת הסביבה):>
ואם החלטתם שהצורך הוא 300, 350 מיליון, אז תשנו את התקנה.

<אריאל יוצר:>
אבל זה חד-משמעית הוחלט וסוכם בין הצדדים.

<קארין אלהרר (יו"ר הוועדה לענייני ביקורת המדינה):>
שמה?

<אריאל יוצר:>
ש-260 הוא בסיס התקציב לשנת 2016. 

<קארין אלהרר (יו"ר הוועדה לענייני ביקורת המדינה):>
לא, נו, אז זה מה שאנחנו אומרים, אריאל, לא הקשבת.

<דוד אמסלם (יו"ר ועדת הפנים והגנת הסביבה):>
ושנה הבאה מה יהיה?

<אריאל יוצר:>
הקשבתי.

<קארין אלהרר (יו"ר הוועדה לענייני ביקורת המדינה):>
לא, אבל תחליטו על זה.

<דוד אמסלם (יו"ר ועדת הפנים והגנת הסביבה):>
על מה נצביע ב-2017?

<אריאל יוצר:>
הקשבתי, הבנתי. תראו, זה תלוי - - -

<קארין אלהרר (יו"ר הוועדה לענייני ביקורת המדינה):>
רגע, יש לי שאלה, אריאל - - -

<דוד אמסלם (יו"ר ועדת הפנים והגנת הסביבה):>
נצביע על 260 ואחרי זה תיתן לו עוד פעם 300?

<אריאל יוצר:>
דקה, תנו לי רגע לענות אחד אחד. תנו לי רגע לנסות - - -

<קארין אלהרר (יו"ר הוועדה לענייני ביקורת המדינה):>
אתה חושב ש-499 זה לא מעיד על הצורך?

<אריאל יוצר:>
לא, מן הסתם 499 – על הצורך השנתי כן. האם זה הצורך בשנת 2017? אני לא חושב שמישהו פה בחדר יודע לענות.

<קארין אלהרר (יו"ר הוועדה לענייני ביקורת המדינה):>
מה, פתאום ההכנסות שלהם יגדלו? מה יקרה?

<אריאל יוצר:>
לא. הרי בסופו של דבר ההכנסות הן עניין נתון, וההוצאות הספציפיות לאותה שנה הם דבר שעלול להשתנות. 

<קארין אלהרר (יו"ר הוועדה לענייני ביקורת המדינה):>
אבל אומר ראש העיר: אני מגדיל את השירותים כל הזמן. 

<אריאל יוצר:>
לא, זה לא העניין.

<קארין אלהרר (יו"ר הוועדה לענייני ביקורת המדינה):>
זה מה שהוא אומר. שמעתי.

<אריאל יוצר:>
בסדר. אבל את הדיון ואת הדרישות שלהם צריך לחלק לשתיים. יש את דרישת ראש העיר להגדיל שירותים ולצמוח וכו' וכו', זה בסדר, לגיטימי מבחינתנו. 

<דוד אמסלם (יו"ר ועדת הפנים והגנת הסביבה):>
יש לי רעיון, עזוב, אריאל, עצור פה. הבנת את מה שביקשנו. אני מציע, תשבו אתם, תעשו דיון עם האוצר, עם עיריית ירושלים, תקבעו מה בסיס התקציב שאתם חושבים שהוא ריאלי. 

<אריאל יוצר:>
הוא 260 מיליון שקל. 

<דוד אמסלם (יו"ר ועדת הפנים והגנת הסביבה):>
אל תחזור על המספר. אני אומר, בגדול, בגלל שהוא לא נכון, בגלל ששנה הבאה אנחנו נשב כאן ונשאל אותך.

<קארין אלהרר (יו"ר הוועדה לענייני ביקורת המדינה):>
נכון.

<דוד אמסלם (יו"ר ועדת הפנים והגנת הסביבה):>
אתה תביא לנו ב-2017, ואני אשאל אותך – אני אבוא לוועדת הכספים לשאול אותך, האם זה 260 וזה סופי ולא תיתן שקל יותר? לכן אני אומר, אז את הישראבלוף - - -

<אריאל יוצר:>
אבל אנחנו לא יודעים - - -

<דוד אמסלם (יו"ר ועדת הפנים והגנת הסביבה):>
עזוב, הבנת למה אנחנו מתכוונים.

<קארין אלהרר (יו"ר הוועדה לענייני ביקורת המדינה):>
די, אז תפסיקו להציג תקציב לא ריאלי.

<דוד אמסלם (יו"ר ועדת הפנים והגנת הסביבה):>
אני רוצה להציע לכם הצעה נוספת. תראו, אני לא מכיר תקציב אחד – אולי תקציב מערכת הביטחון – שאתם לא נכנסים לרזולוציה הגבוהה מה עושים עם הכסף, כמעט בכל משרד. 

<אריאל יוצר:>
מענקי איזון.

<דוד אמסלם (יו"ר ועדת הפנים והגנת הסביבה):>
לכן, אני מציע לכם להיכנס לתוך תקציב עיריית ירושלים ולבדוק - - - 

<ראש עיריית ירושלים ניר ברקת:>
אין צורך, יש תוכניות עבודה, אנחנו נותנים אותם פומבית, כולם מכירים את תוכנית העבודה שלנו. 

<דוד אמסלם (יו"ר ועדת הפנים והגנת הסביבה):>
ולבדוק בעצם מה עושים עם חצי מיליארד שקל. זה לא 30 מיליון שקל, זה חצי מיליארד שקל, ואולי גם יותר. אולי צריך גם לתת יותר.

<ראש עיריית ירושלים ניר ברקת:>
הכול מופיע בתוכניות העבודה הפומביות של עיריית ירושלים. 

<קארין אלהרר (יו"ר הוועדה לענייני ביקורת המדינה):>
אני רק רוצה, אדוני ראש העיר, הבנתי - - -

<דוד אמסלם (יו"ר ועדת הפנים והגנת הסביבה):>
אני מכיר, אדוני ראש העיר, כמו שאמרת, אני חוזר, עבדתי בעירייה 20 שנה, התושבים והרגילים לא יודעים לקרוא את התקציב, לא מבינים מה קורה - - - 

<ראש עיריית ירושלים ניר ברקת:>
אמרתי תוכניות עבודה, לא אמרתי תקציב.

<דוד אמסלם (יו"ר ועדת הפנים והגנת הסביבה):>
דרך אגב, רוב הנהלת העירייה לא יודעת לקרוא את התקציב. 

<ראש עיריית ירושלים ניר ברקת:>
תוכניות עבודה הם יקראו. 

<דוד אמסלם (יו"ר ועדת הפנים והגנת הסביבה):>
גם תוכניות עבודה, את הספרים לא קוראים, כמו שאני לא קורא את כל הספרים של תקציב המדינה. 

<ראש עיריית ירושלים ניר ברקת:>
בסדר. אני נותן להם עותק, אתה יכול לדעת, לא צריך להתאמץ. אנחנו יודעים על זה. 

<דוד אמסלם (יו"ר ועדת הפנים והגנת הסביבה):>
בגדול, בסכום של חצי מיליארד שקל אני מצפה מכם, גם אתם, וגם משרד הפנים שהוא לא מהאו"ם – דרך אגב, בכל עירייה שאני מסתובב, אתם הורגים אותם על כל 100,000 שקל. 

<קארין אלהרר (יו"ר הוועדה לענייני ביקורת המדינה):>
רק שנייה.

<דוד אמסלם (יו"ר ועדת הפנים והגנת הסביבה):>
אני חושב שאתם צריכים להיכנס פנימה ולבדוק שהכסף הולך לאן שהוא מיועד. 

<קארין אלהרר (יו"ר הוועדה לענייני ביקורת המדינה):>
אדוני ראש העיר, הבנתי שביטלתם את תוכנית קייטנות החופש הגדול ועכשיו - - -

<ראש עיריית ירושלים ניר ברקת:>
הכול חוזר. 

<קארין אלהרר (יו"ר הוועדה לענייני ביקורת המדינה):>
נוכח ההסכמה, התחייבותך לפרוטוקול שהדבר הזה חוזר, כל מה - - -

<ראש עיריית ירושלים ניר ברקת:>
לא יבוטל שום דבר, תודה לאל. עכשיו שיש לנו תוספתי, לא רק איזון, נהוג אצלנו כל שנה, אלא אם כן מנהל האגף יחד עם מחזיק התיק חושב – קוראים לזה "ראש זנב" – לקצץ דבר אחד ולהוסיף משהו אחר, זאת החלטה פנימית של מחזיקי התיקים והדרג המקצועי. על פניו אנחנו לא הולכים אחורה, רק קדימה. ותוכניות שהן טובות כפי שהתחלנו, זה משהו שהתחיל בעיריית ירושלים - - - 

<רחל עזריה (כולנו):>
כשהחזקתי את תיק הגיל-הרך בעירייה עבדנו על זה בשיתוף פעולה בהצלחה מאוד גדולה.

<ראש עיריית ירושלים ניר ברקת:>
כן, בסדר. אנחנו ממשיכים את כל הפרויקטים החיוביים, תודה לאל, יש לנו לא מעט כאלה. ואגב, לענות לחבר הכנסת דודי אמסלם, אנחנו מכינים תוכניות עבודה, עובדים עליהם מאוד מאוד קשה, זה לא היה נהוג אצל קודמי. לצד שני ספרי התקציבים הרגיל והפיתוח, שמים ספר תוכניות עבודה, שבו כתובים מטרות ויעדים לכל אחת מתוכניות העבודה.

<דוד אמסלם (יו"ר ועדת הפנים והגנת הסביבה):>
זה גם היה נהוג אצל קודמך, זה בסדר. שם זה הומצא גם, יספר לך זיטוק.

<אורי מקלב (יהדות התורה):>
מה החידוש בזה? אני כבר מכיר את זה 20 שנה.

<דוד אמסלם (יו"ר ועדת הפנים והגנת הסביבה):>
נכון.

<ראש עיריית ירושלים ניר ברקת:>
אני אראה לכם את הספר. 

<קארין אלהרר (יו"ר הוועדה לענייני ביקורת המדינה):>
כן, דקה. חברת הכנסת עזריה, אני רק מציינת, הדיון צריך להיסגר בעשר וחצי, אז עזריה, מקלב, ואנחנו נסגור.

<רחל עזריה (כולנו):>
אין בעיה. אני רוצה לומר כמה דברים, איזושהי אמירה כללית, ואז נרד לכמה נקודות. קודם כול, עבדנו ביחד די הרבה שנים, ואחד הדברים הכי חשובים כשנכנסת לתפקיד, ואתה זיהית את זה נכון, זה שאנחנו צריכים להפוך את ירושלים לעיר אטרקטיבית. זאת הייתה עיר לא אטרקטיבית, אנשים צחקו עלינו שאנחנו גרים בירושלים, אף אחד לא הבין למה אנשים בכלל רוצים לגור בירושלים. באמת מאמץ גדול, זה לקח כמה שנים, והיום ירושלים מוגדרת כעיר אטרקטיבית, אנשים רוצים לגור בה. 

רק מה הבעיה? שתי בעיות. אחד, שמאוד קשה לגור בירושלים. בסוף קשה לחיות בירושלים. כי מה שעשית זה שהפכת את ירושלים, את האתוס הירושלמי הפכת למדהים, אבל חיי היום-יום של הציבור, השירותים שאנשים מקבלים בסופו של דבר לא השתפרו. 

ואני חושבת שירושלים מחזיקה בתוכה את המתח הזה, שלכאורה – לא לכאורה – זאת עיר הבירה של מדינת ישראל, זאת עיר של אלפי שנים, היא מחזיקה את כל ההיסטוריה, זאת עיר המפגש בין דתות – אבל בסוף יש את חיי היום-יום. ואני חושבת שבשנים האחרונות יש השקעה גדולה מדי באתוס הגדול ובהוצאות הגדולות, והרבה פחות מדי בחיי היום-יום. בעיני זה משהו שהאוצר - - - 

<קריאה:>
על פולחן האישיות הזה לא דיברנו?

<רחל עזריה (כולנו):>
ואני חושבת שזה אחד הדברים בהם האוצר צריך ללוות את העירייה, לוודא שההוצאות הן בסופו של דבר כמה שיותר על התושבים וכמה שפחות על מופעים גדולים וחד-פעמיים. קודם כול, מופעים שקורים במהלך השנה.

אני חושבת שהדבר השני – שזה אומנם בתקציב הבלתי רגיל וזה תקציב הפיס, וזה לא התקציב הזה, אבל אני חייבת להעלות את זה, כי זה עולה בזה שלא משפצים את בתי-הספר ואת גני-הילדים בירושלים כמו שצריך – זאת הבריכה האולימפית שמתוכננת בירושלים. הסיבה שבגללה המנכ"ל הקודם של עיריית ירושלים פרש מתפקידו על רקע מאבק סביב הנושא של הבריכה האולימפית, שהולך לשעבד את מפעל הפיס לשנים קדימה, במקום להוציא את ההוצאה הזאת על תושבי ירושלים. בריכה אולימפית שלא ברור בכלל איך היא תסייע לתושבי ירושלים. 

ואם אתם רוצים את הקשר לדיון הנקודתי הזה, אנחנו יודעים שזה מה שגורם לחובות הגדולים, אנחנו יודעים שאתם משלמים כל פעם מהתקציב השוטף 200 מיליון שקל, שאלו 200 המיליון שקל החסרים האלה. זאת נקודה אחת.

<ראש עיריית ירושלים ניר ברקת:>
פשוט אין לך מושג איך זה עובד, ואת היית בעיריית ירושלים?

<רחל עזריה (כולנו):>
לא העלית בכלל בפני חברי ההנהלה את הנושא של הבריכה האולימפית עד שהכול היה חלוט, אז זה דבר אחד. ולכן, לדעתי התקציבים צריכים להיות כמה שיותר צבועים. אנחנו צריכים לוודא שירושלים נהיית תחרותית לא ממעוף הציפור, אלא מחיי היום-יום. 

הדבר השני, קיבלתי מידע מחברי מועצה, שכשהם ישבו אתך בישיבה ודיברו אתך על פיטורים של עובדים שהולכים לקרות, כשהם דיברו על מה שזה יעשה לאנשים, אמרת להם: אתם לא רואים את התמונה הכוללת, יש פה מאבק גדול יותר. אתם חכמים באגורות וטיפשים בשקלים. אתם הולכים להציל כמה אנשים כשבסופו של דבר יש פה את העיר ירושלים. אלו אמירות שלא יכולות להיות, הן בלתי נסבלות. יש פה אנשים שבאמת האמינו שהולכים לפטר אותם. הם לא הבינו שהם חלק מהתמונה הכוללת. הם לא הבינו שהם חלק מהשקלים או מהאגורות. הם חשבו שזה מה שהולך לקרות להם, ויש להם ילדים, ויש להם משפחות. 

ואתה יודע מה, זה בדיוק מסוג הדברים האלה שאם אתה מרגיש – אם חיי היום-יום שלך מספיק טובים או שאתה מרגיש מאוים בעיר שאתה גר בה ובעיר שאתה עובד בה. 

<קארין אלהרר (יו"ר הוועדה לענייני ביקורת המדינה):>
תודה.

<רחל עזריה (כולנו):>
שנייה אחת. הדבר האחרון. גם קיבלתי מידע מחברי מועצה, שקיצצו הרבה יותר ממה שהיה צריך, כי בסופו של דבר זאת דרך להסיר כל מיני תוכניות. תוכניות טובות, אבל יכול להיות שרוצים את הכסף לתוכניות אחרות. אני יודעת את זה במינהל חינוך, אני יודעת את זה בכמה מינהלים. עכשיו אני רוצה לוודא שזה לא מה שקורה. לא יכול להיות שמשתמשים במאבק מול האוצר כדי להוריד תוכניות טובות, כי רוצים לפנות כסף לדברים אחרים. 

והדבר האחרון שאני רוצה לומר. השבוע אני כל כך התביישתי, לא יכולתי לראות שנפתח הרישום למרתון ירושלים במקביל לכך שעובדי עיריית ירושלים מקבלים את ההתראות לפיטורים. לא יכול להיות שדבר כזה קורה. אני אפילו לא יודעת איך אנחנו צריכים לדאוג לזה שזה לא יקרה, אבל לא יכול להיות שבפעם הבאה זה יקרה.

והדבר האחרון החביב, כבוד ראש העיר, אני נעתרתי לבקשתך, מאוד שמחתי לעזור, אבל כשאתה מבטל לי פגישה רבע שעה לפני, מאוד מאוד קשה לי לעזור. 

<דוד אמסלם (יו"ר ועדת הפנים והגנת הסביבה):>
לא, לא חשוב. זה לא חשוב. אורי מקלב, בבקשה.

<רחל עזריה (כולנו):>
הוא העלה את זה, היתממת, טה-טה-טה-טה-טה, לא רציתי, אמרתי. בבקשה. תודה. 

<דוד אמסלם (יו"ר ועדת הפנים והגנת הסביבה):>
תודה. חבר הכנסת מקלב.

<אורי מקלב (יהדות התורה):>
תודה רבה, מכובדי יושבי-הראש, אדוני ראש העיר, אני באופן טבעי גם כחבר מועצה לשעבר יכול להיות שהייתי נסחף באווירה והייתי אומר כאן – ובעצם איזו שדולה או מועצת העיר ירושלים רואים את הפקידות הבכירה והחשובה של עיריית ירושלים, רואים את ראש העיר – אבל לא, אדוני, זאת ישיבה של ועדה של הכנסת, שאומנם אפשר להביע את העמדה, אבל גם צריך לשמוע מה הצד השני אומר. מי שנמצא פה, בכל אופן, וגם אני מתחבר לזה שכולנו רוצים את טובת ירושלים, ואנחנו גם דואגים לירושלים, ודאגת ירושלים לפנינו. 

אנחנו חושבים שאתה, אדוני ראש העיר, איש מוכשר, באמת, איש מוכשר מאוד וגם אישיות טובה. אבל משהו לא טוב עובר על ירושלם בתקופה האחרונה. ואם הוצאת משאיות של אשפה כאן בצורה, הייתי אומר בצעדים אגרסיביים, ואפילו אולי ביריוניים ממה שראינו כאן בוקר-בוקר, אל תלין על כך שאחרי זה העובדים שלך משביתים בגלל סכסוך כזה או אחר את העיר ולא אוספים אשפה. היה להם ממי ללמוד את זה. אם כאן במשך שעות רבות ובמשך ימים שלמים עומדות משאיות אשפה, וזה דבר שאם הוצאת את הוויכוח שלך עם האוצר – יכול להיות שזה ויכוח לגיטימי, ואנחנו גם תומכים בחלק גדול מהוויכוח, אבל הוצאת את זה לרחובה של עיר. ומשזה יצא לרחובה של עיר – אני לא יודע מי נתן לך את העצה הזאת, להוציא את זה בצורה כזאת לרחובה של עיר, אני לא יודע מי רצה להרוויח כסף על העירייה כדי להסביר למה הפעילות שלנו והלובי שלנו, ואני לא יודע מה, העצות שלנו יהיו טובות לקדם לך את הדברים. 

ולכן, מעצימים איזה ויכוח שהיה צריך להיות לא בצורה כזאת. ואני חושב שגם חובתך היום להגיד: אולי טעיתי בעניין הזה, ואני רוצה להחזיר את הוויכוח בינינו לוויכוח מקצועי כפי שקורה עם רשויות אחרות על 100,000 שקל, גם אם כאן אצלך מדובר במאות מיליונים. 

ולכן, יש משהו שאנחנו מרגישים, אנחנו כאחראים רוצים לטובתך, לטובת העיר, לטובת תושבי העיר, ולהחזיר את העיר הזאת לפרופורציות הנכונות. אנחנו רואים היום שביתה באמת קשה שהייתה, שעד היום עוד לא התגברתם עליה, על שביתת האשפה, על ויכוח על פיטורי עובדים. יש גם בעירייה עובדי קבלן שאולי עשויים להיות מפוטרים, ואלו לא היחידים, לא רק עובדי התעבורה, אבל הם למדו. השתמשתם בהם להשבית את העיר ולהפגין נגד הממשלה ונגד שר האוצר, אז הנה, הם מחזירים לכם באותו מטבע. 

עכשיו, אדוני ראש העיר, אני אומר גם כן, מדובר פה - - -

<דוד אמסלם (יו"ר ועדת הפנים והגנת הסביבה):>
אורי, עוד שלוש דקות זה מסתיים. קח דקה.

<אורי מקלב (יהדות התורה):>
זה נכון שמסתיים, אבל ממש דקה-שתיים, אני שמעתי את הדברים, אני רוצה להעיר על דבר אחד.

<קארין אלהרר (יו"ר הוועדה לענייני ביקורת המדינה):>
דקה, דקה הוא רוצה.

<אורי מקלב (יהדות התורה):>
בסופו של דבר קורים גם הפגנות ומחאות של תושבי העיר על דברים שנעשים על-ידי העירייה. אתה אומר שבאת והיית בתוך ההפגנה של עובדי התעבורה. היית גם בהפגנה של תושבי קריית-יובל? ושמעת על מה הם מפגינים? הם מפגינים על כך, כחלק מהסיבה, שאתה לוקח מאות ילדות בנות שש, מטלטל אותן בדרכים בוקר-בוקר וצהריים-צהריים, מסכן אותן. ויש לך השקפת עולם שלא אקים להן בית-ספר בשכונה בה הן גרות. זה לא קשור. זאת מדיניות שאין לך זכות לעשות את זה. גם אם אתה ראש העיר – ואנחנו רוצים לחזק אותך בתור ראש העיר, ותוכל לנהל את העיר – אין לך זכות. 

השקפת עולם – לעשות דברים כאלה, לקחת לטלטל מישהו, כי כך אתה חושב. זכותן של הילדות האלה לא ללמוד בתוך קרוונים. עשר כיתות אל"ף במתחם של 100 מטר או 200 מטר שם, כי לא נראה לך בשכונה הזאת. יש עוד דברים על פעילות שבתוך השכונה עושים את זה. 

<דוד אמסלם (יו"ר ועדת הפנים והגנת הסביבה):>
תודה.

<אורי מקלב (יהדות התורה):>
אתה לא מקבל כאן דברים בסיסיים, אתה מקבל גם אקסטרות מהממשלה. 

<קארין אלהרר (יו"ר הוועדה לענייני ביקורת המדינה):>
תודה.

<אורי מקלב (יהדות התורה):>
מדובר במאות מיליונים. יש זכות לציבור לדעת מה נעשה עם הכסף. 

<דוד אמסלם (יו"ר ועדת הפנים והגנת הסביבה):>
תודה, אורי.

<אורי מקלב (יהדות התורה):>
לא כולם מתרגשים מפורמולה על צד חומות העיר העתיקה, לא כולם מתרגשים מהפעילות הזאת. 

<דוד אמסלם (יו"ר ועדת הפנים והגנת הסביבה):>
תודה, אורי.

<אורי מקלב (יהדות התורה):>
אחרים לא מתרגשים, ושכונות שלמות מרגישות מקופחות בתרבות. 

<דוד אמסלם (יו"ר ועדת הפנים והגנת הסביבה):>
אורי.

<אורי מקלב (יהדות התורה):>
מקופחות בחינוך, אתה צריך לשים לב לזה. אנחנו נהיה לעזרתך, אבל גם תשמע את מה שהתושבים אומרים.

<דוד אמסלם (יו"ר ועדת הפנים והגנת הסביבה):>
תודה, אורי.

<פז כהן:>
יושב-ראש ועד ההורים, שתי מילים. 

<דוד אמסלם (יו"ר ועדת הפנים והגנת הסביבה):>
לא, לא, אין לנו זמן. ברשותכם, אני רוצה לסכם, אחרי זה אעביר לקארין. אליכם באוצר, האמת, אני באמת פטריוט ירושלים, בעירייה, והאמן לי, אני אוהב את העיר ירושלים לא פחות מאלה שיושבים כאן, מולם אבל. אני גם בקיא במה שקורה בעירייה הרבה שנים. אני חושב שעיריית ירושלים צריכה לקבל יותר תקציבים, אמיתי. אבל אני חושב שהם צריכים להיות מפוקחים ומיועדים למקומות הנכונים. 

אני מתחבר למה שאמרה חברת הכנסת עזריה, פחות לפרסום, פחות למסיבות, יש פה ילדים שלומדים בקרוונים, יש פה ילדים שלומדים במכולות, אני אקח אתכם, במכולות שמביאים מהנמל, ילדים קטנים, בתי-ספר, אני אראה לכם תשתיות בעיר של כבישים מתפרקים, לשם הכסף מיועד.

<ראש עיריית ירושלים ניר ברקת:>
- - -

<דוד אמסלם (יו"ר ועדת הפנים והגנת הסביבה):>
לשם הכסף מיועד. לא לעשות רק פסטיבלים, לא לבוא ולעשות רעש מיידי. ולכן, אני אישית חושב שמדינה שנותנת, צריכה לתת יותר תקציבים, צריכה לצבוע אותם ליעדים שהיא חושבת שלשם הם צריכים ללכת. וכאן הייתי מצפה מכם, באמת, אתם ומשרד הפנים, כמו שאמרתי, משרד הפנים הוא לא מהאו"ם – אני מתכוון לעשות דיון לגבי נושא מענק הבירה בכלל, בגלל שאני מסתובב בעוד ערים בארץ, אני אספר לכם גם מה קורה שם, יש שם גם תושבים. 

לכן אני אומר, בנושא ירושלים אני בעמדה - לחזק את ירושלים, להכניס את זה גם לבסיס התקציב כדי שראש העיר לא יבוא לפה כל שנה ויתחיל לריב עם פקיד כזה או אחר. ובאמת, הוא צודק בזה, זה לא הגיוני שאם שר אוצר אחד אוהב אותו אז הוא נותן לו, שר אוצר אחר לא כל כך מחבב אותו אז הוא לא נותן לו, זה לא הגיוני, לא מנהלים ככה עיר. לכן, אני מציע קודם כול לקבע את מה שצריך לקבע בבסיס התקציב. 

דבר שני, בסכומים מהסוג הזה תעשו גם זום לאן הולך הכסף, וגם תנתבו אותו. גם לממשלה יש מה לומר, לאן הולך הכסף. תודה. 

<קארין אלהרר (יו"ר הוועדה לענייני ביקורת המדינה):>
תודה רבה. אני רוצה להודות לנציגי מבקר המדינה שהשתתפו אתנו בדיון, לראש העיר. אני שמחה שהדיון הזה התקיים. יכול להיות שזה היה הטריגר, אני לא יודעת, אבל אני שמחה שהוא התקיים, ואני שמחה שלכל הפחות הייתה לכם איזושהי מוטיבציה לבוא ולבשר בשורה הבוקר. 

תראה, העניין הזה של תקציב המדינה והסכום שנכתב בתקציב המדינה זה חל גם לגבי ירושלים, אבל אנחנו רואים את זה בעוד מקומות. זה לא מיוחד לירושלים, וזה באמת, אמר את זה חברי יושב-הראש אמסלם, זה באמת סוג של ישראבלוף. אתם יודעים ש-260 לא מספיק לכלום, אבל אתם כותבים אותו כי אתם לא יודעים להעריך מספר אחר. אני חושבת שנכון יהיה להעריך מספר אחר, ושהדלתא תהיה יותר קטנה. למה צריך את כל הוויכוח הזה? נראה שהדיון פה יצטרך להיעשות גם בשנה הבאה. אם אתם תתעקשו על ה-260 יהיה עוד דיון כזה בשנה הבאה. 

אני קוראת לך, אדוני ראש העיר, יש מחלוקות, מלבנים אותן לא על גבם של התושבים, לא באיומי פיטורים, זאת לא הדרך, לא בערימות של זבל. גם ההסתדרות עשתה את זה והייתה אחראית לזה, ושום דבר לא נעשה בעיר שלך, שהיא הממלכה שלך, בלי שהסכמת אפילו בשתיקה על העניין הזה. ולכן, אני פחות מקבלת את הטיעון הזה של זה ההסתדרות, זה לא אני.

אני רוצה לבקש מעיריית ירושלים ומהאוצר להעביר תוך שבוע פירוט בכתב של הסיכום התקציבי בין העירייה לאוצר, כולל מנגנוני בקרה. 

<אריאל יוצר:>
זה ייקח להערכתי קצת יותר משבוע.

<קארין אלהרר (יו"ר הוועדה לענייני ביקורת המדינה):>
כמה זמן?

<תומר רוזנר:>
הוא אמר יומיים. אריאל אמר יומיים.

<קארין אלהרר (יו"ר הוועדה לענייני ביקורת המדינה):>
אתה אמרת יומיים, אז נתתי לך אקסטרה. 

<אריאל יוצר:>
יומיים? לא, לא אמרתי יומיים בשום - - -

<דוד אמסלם (יו"ר ועדת הפנים והגנת הסביבה):>
כמה אתה רוצה, אריאל? שבועיים?

<אריאל יוצר:>
- - -

<קארין אלהרר (יו"ר הוועדה לענייני ביקורת המדינה):>
שבועיים? קיבלת. אני מבקשת גם מנגנוני בקרה. איך אתם מתכוונים - - -

<ראש עיריית ירושלים ניר ברקת:>
איזה מנגנוני בקרה? יש את משרד הפנים ויש מבקרת. מה את רוצה? איזה מנגנוני בקרה אתם רוצים?

<קארין אלהרר (יו"ר הוועדה לענייני ביקורת המדינה):>
עם כל הכבוד, סליחה, אדוני - - -

<דוד אמסלם (יו"ר ועדת הפנים והגנת הסביבה):>
דרך אגב, העיר היחידה שמדברת מול האוצר זאת עיריית ירושלים, כל עיר מדברת מול משרד הפנים.

<קארין אלהרר (יו"ר הוועדה לענייני ביקורת המדינה):>
אני בכלל לא מבינה את הרעיון הזה שיש שר לענייני ירושלים, יש משרד האוצר, יש סיכומים, לא מבינה את התהליך. אני חייבת להגיד לכם, לא מבינה את התהליך הזה. מה עושה השר לענייני ירושלים? בסוף ראש העיר מסכם את זה מול האוצר. לא הבנתי.

אני מבקשת גם מהאוצר להעביר פירוט של המקורות התקציביים לתוספת שעליה סיכמתם - 239 מיליוני שקלים לעיריית ירושלים. מהם סעיפי התקציב שמהם לקחתם? מה הסכום שנלקח מכל סעיף תקציב כזה? האם יש לזה השפעה או קיצוץ תקציבי שנעשה במקומות אחרים או שפשוט היו לכם רזרבות שגם לא ידענו עליהם? כי יש עוד רזרבות. כל פעם בדיוני ועדת הכספים, אדוני היושב-ראש, מתגלות רזרבות חדשות.

<אריאל יוצר:>
אין, אין כאלה.

<דוד אמסלם (יו"ר ועדת הפנים והגנת הסביבה):>
אין להם רזרבות.

<קארין אלהרר (יו"ר הוועדה לענייני ביקורת המדינה):>
הייתי שמחה לדעת אם יש עוד - - - 

<דוד אמסלם (יו"ר ועדת הפנים והגנת הסביבה):>
ספרו לנו מאיפה קיצצתם. 

<קארין אלהרר (יו"ר הוועדה לענייני ביקורת המדינה):>
בדיוק. תספרו לנו מאיפה וגם - - -

<תומר רוזנר:>
יש עודף מגביית המסים. אני אגיד לך, עודף מגביית המסים. 

<קארין אלהרר (יו"ר הוועדה לענייני ביקורת המדינה):>
עודף גביית מסים, זה שם קוד - - -

<אריאל יוצר:>
לא. זאת העמקה, העמקת גבייה.

<קארין אלהרר (יו"ר הוועדה לענייני ביקורת המדינה):>
העמקת הגבייה, בסדר. שם קוד למצאנו עוד כסף בסעיף מספר, שאף אחד לא ידע עליו. אז אני מבקשת, אריאל, גם את הפירוט הזה בתוך שבועיים. אני מודה לכולם. הישיבה נעולה. 

<הישיבה ננעלה בשעה 10:33.>

